title: 2016 m. gegužės 27 d. Tarybos sprendimas (BUSP) 2016/850, kuriuo iš dalies keičiamas Sprendimas 2013/255/BUSP dėl ribojamųjų priemonių Sirijai

text:
28.5.2016

               LT

               Europos Sąjungos oficialusis leidinys

               L 141/125

         TARYBOS SPRENDIMAS (BUSP) 2016/850
   2016 m. gegužės 27 d.
   kuriuo iš dalies keičiamas Sprendimas 2013/255/BUSP dėl ribojamųjų priemonių Sirijai
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 29 straipsnį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2013 m. gegužės 31 d. Taryba priėmė Sprendimą 2013/255/BUSP (1);

               (2)

               2015 m. gegužės 28 d. Taryba priėmė Sprendimą 2015/837/BUSP (2), kuriuo Sprendimu 2013/255/BUSP nustatytų ribojamųjų priemonių taikymas buvo pratęstas iki 2016 m. birželio 1 d.;

               (3)

               remiantis Sprendimo 2013/255/BUSP peržiūros rezultatais, ribojamųjų priemonių taikymas turėtų būti dar kartą pratęstas iki 2017 m. birželio 1 d.;

               (4)

               du asmenys turėtų būti išbraukti iš Sprendimo 2013/255/BUSP I priede pateikto fizinių ir juridinių asmenų, subjektų ar organizacijų, kuriems taikomos ribojamosios priemonės, sąrašo;

               (5)

               informacija, susijusi su tam tikrais asmenimis, išvardytais Sprendimo 2013/255/BUSP I priede, turėtų būti atnaujinta;

               (6)

               todėl Sprendimas 2013/255/BUSP turėtų būti atitinkamai iš dalies pakeistas,

         PRIĖMĖ ŠĮ SPRENDIMĄ:
   1 straipsnis
   Sprendimo 2013/255/BUSP 34 straipsnis pakeičiamas taip:

      „34 straipsnis
      Šis sprendimas taikomas iki 2017 m. birželio 1 d. Jis nuolat peržiūrimas. Prireikus jis atnaujinamas arba iš dalies keičiamas, jeigu Taryba mano, kad jame numatyti tikslai nėra pasiekti.“.

   2 straipsnis
   Sprendimo 2013/255/BUSP I priedas iš dalies keičiamas taip, kaip nustatyta šio sprendimo priede.
   3 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

      Priimta Briuselyje 2016 m. gegužės 27 d.

            Tarybos vardu

            Pirmininkas

         A.G. KOENDERS

      (1)  2013 m. gegužės 31 d. Tarybos sprendimas 2013/255/BUSP dėl ribojamųjų priemonių Sirijai (OL L 147, 2013 6 1, p. 14).

      (2)  2015 m. gegužės 28 d. Tarybos sprendimas (BUSP) 2015/837, kuriuo iš dalies keičiamas Sprendimas 2013/255/BUSP dėl ribojamųjų priemonių Sirijai (OL L 132, 2015 5 29, p. 82).

      PRIEDAS

                  I.

                  Iš Sprendimo 2013/255/BUSP I priede pateikto sąrašo išbraukiami įrašai, susiję su šiais asmenimis:

                              Nr. 15 Mohamed Farahat (dar žinomas kaip Muhammad Farahat)

                              Nr. 17 Muhammad () Nasif () (dar žinomas kaip Naseef, Nassif, Nasseef) Khayrbik ()

                  II.

                  Sprendimo 2013/255/BUSP I priedo A skirsnyje pateikti su toliau nurodytais asmenimis susiję įrašai pakeičiami taip:

                              Vardas, pavardė

                              Identifikavimo informacija

                              Įtraukimo į sąrašą priežastys

                              Įtraukimo į sąrašą data

                              8.

                           Rami (
                                 ) Makhlouf (
                                 )

                              Gimimo data: 1969 m. liepos 10 d.
                              Gimimo vieta: Damaskas (Damascus)
                              paso Nr. 454224

                              Sirijoje veiklą vykdantis įtakingas verslininkas, turintis interesų telekomunikacijų, finansinių paslaugų, transporto ir nekilnojamojo turto sektoriuose; turi finansinių interesų ir (arba) užima aukštas ir vadovaujamas pareigas Sirijos didžiausiame mobiliojo ryšio operatoriuje „Syriatel“, „Al Mashreq“, „Bena Properties“ ir „Cham Holding“ investiciniuose fonduose.
                              Pasinaudodamas savo verslo interesais teikia finansavimą ir paramą Sirijos režimui.
                              Jis yra įtakingas Makhlouf šeimos narys ir yra glaudžiai susijęs su Assad šeima; Prezidento Bashar Al-Assad pusbrolis.

                              2011 5 9

                              18.

                           Mohammed (
                                 ) Hamcho (
                                 )

                              Gimimo data: 1966 m. gegužės 20 d.
                              Paso Nr. 002954347

                              Sirijoje veiklą vykdantis įtakingas verslininkas, turintis interesų inžinerijos ir statybų, žiniasklaidos, apgyvendinimo bei maitinimo paslaugų ir sveikatos sektoriuose. Turi finansinių interesų tam tikrose Sirijos bendrovėse, visų pirma „Hamsho international“, „Hamsho Communication“, „Mhg International“, „Jupiter for Investment and Tourism project“ ir „Syria Metal industries“, ir (arba) jose užima aukštas ir vadovaujamas pareigas.
                              Jam tenka svarbus vaidmuo Sirijos verslo bendruomenėje, kadangi jis yra Damasko prekybos rūmų Generalinis sekretorius (2014 m. gruodžio mėn. paskirtas tuometinio ekonomikos ministro Khodr Orfali), Kinijos ir Sirijos dvišalių verslo tarybų pirmininkas (nuo 2014 m. kovo mėn.) bei Sirijos metalo ir plieno tarybos pirmininkas (nuo 2015 m. gruodžio mėn.).
                              Palaiko glaudžius verslo santykius su svarbiausiais Sirijos režimo asmenimis, įskaitant Maher Al-Assad.
                              Pasinaudodamas savo verslo interesais Mohammed Hamcho gauna naudos iš Sirijos režimo bei teikia jam paramą ir yra siejamas su asmenimis, kurie gauna naudos iš režimo bei teikia jam paramą.

                              2015 1 27

                              22.

                           Ihab (
                                 ) (dar žinomas kaip Ehab, Iehab) Makhlouf (
                                 )

                              Gimimo data: 1973 m. sausio 21 d.
                              Gimimo vieta: Damaskas (Damascus)
                              paso Nr. N002848852

                              Sirijoje veiklą vykdantis įtakingas verslininkas. Ihab Makhlouf yra Sirijos didžiausio mobiliojo ryšio operatoriaus „Syriatel“ viceprezidentas ir akcininkas. Jis taip pat turi verslo interesų keliose kitose Sirijos bendrovėse ir subjektuose, įskaitant „Ramak Construction Co“ ir Sirijos tarptautinį privatų mokslo ir technologijų universitetą (Syrian International Private University for Science and Technology (SIUST).
                              Kadangi Ihab Makhlouf yra „Syriatel“, kuris didelę savo pelno dalį perveda Sirijos Vyriausybei pagal sutartį dėl licencijos, viceprezidentas, jis taip pat tiesiogiai remia Sirijos režimą.
                              Jis yra įtakingas Makhlouf šeimos narys ir yra glaudžiai susijęs su Assad šeima; Prezidento Bashar Al-Assad pusbrolis.

                              2011 5 23

                              28.

                           Khalid (
                                 ) (dar žinomas kaip Khaled) Qaddur (
                                 ) (dar žinomas kaip Qadour, Qaddour, Kaddour)

                              Sirijoje veiklą vykdantis įtakingas verslininkas, turintis interesų ir (arba) vykdantis veiklą telekomunikacijų, naftos ir plastiko pramonės sektoriuose, palaiko glaudžius verslo santykius su Maher Al-Assad.
                              Pasinaudodamas savo verslo veikla gauna naudos iš Sirijos režimo ir teikia jam paramą.
                              Maher Al-Assad partneris, be kita ko, su juo vykdo verslo veiklą.

                              2015 1 27

                              29.

                           Ra'if (
                                 ) Al-Quwatly (
                                 ) (dar žinomas kaip Ri'af Al-Quwatli dar žinomas kaip Raeef Al-Kouatly)

                              Gimimo data: 1967 m. vasario 3 d.
                              Gimimo vieta: Damaskas (Damascus)

                              Maher Al-Assad verslo partneris ir atsakingas už kai kurių jo verslo interesų tvarkymą; teikia finansavimą režimui.

                              2011 6 23

                              32

                           Mohammed (
                                 ) Makhlouf (
                                 ) (dar žinomas kaip Abu Rami)

                              Gimimo data: 1932 10 19
                              Gimimo vieta: Latakija (Latakia) (Sirija)

                              Įtakingas Makhlouf šeimos narys, verslo partneris ir Rami, Ihab bei Iyad Makhlouf tėvas. Glaudžiai susijęs su Assad šeima ir Bashar bei Mahir al-Assad dėdė iš motinos pusės. Taip pat vadinamas Abu Rami.
                              Sirijoje veiklą vykdantis įtakingas verslininkas, turintis interesų ir (arba) vykdantis veiklą daugelyje Sirijos ūkio sektorių, be kita ko, turi interesų „General Organisation of Tobacco“, naftos ir dujų, ginklų ir bankų sektoriuose ir (arba) daro jiems didelę įtaką.
                              Susijęs su Assad režimui skirtais verslo sandoriais dėl ginklų įsigijimo ir bankininkystės. Kadangi jo verslo ir politiniai ryšiai su režimu yra platūs, teikia paramą Sirijos režimui ir gauna iš jo naudos.

                              2011 8 1

                              33.

                           Ayman (
                                 ) Jabir (
                                 ) (dar žinomas kaip Aiman Jaber)

                              Gimimo vieta: Latakija (Latakia)

                              Sirijoje veiklą vykdantis įtakingas verslininkas, susijęs su plieno, žiniasklaidos, vartojimo prekių ir naftos sektoriais, įskaitant prekybą šiomis prekėmis. Turi finansinių interesų ir (arba) užima aukštas vykdomąsias pareigas tam tikrose Sirijos bendrovėse ir subjektuose, konkrečiai „Al Jazira“ (dar žinoma kaip „Al Jazerra“; „El Jazireh“), „Dunia TV“ ir „Sama Satellite Channel“.
                              Pasinaudodamas savo bendrove „Al Jazira“, Ayman Jaber padėjo importuoti naftą iš „Overseas Petroleum Trading“ į Siriją.
                              Pasinaudodamas savo verslo interesais Ayman Jaber gauna naudos iš Sirijos režimo ir teikia jam paramą.
                              Tiesiogiai remia su režimu susijusių karinių grupuočių, žinomų kaip Shabiha ir (arba) Suqur as-Sahraa, veiksmus ir jiems vadovauja.
                              Rami Makhlouf partneris dėl savo verslo veiklos ir Maher Al-Assad patneris dėl savo vaidmens, susijusio su režimo karinėmis grupuotėmis.

                              2015 01 27

                              41.

                           Ali (
                                 ) Douba (
                                 )

                              Gimimo data: 1933 m.
                              Gimimo vieta: Karfis, Sirija

                              Atsakingas už žudynes Hamoje 1980 m., buvo atšauktas atgal į Damaską kaip prezidento Bashar Al-Assad specialus patarėjas.

                              2011 8 23

                              48.

                           Samir (
                                 ) Hassan (
                                 )

                              Sirijoje veiklą vykdantis įtakingas verslininkas, turintis interesų ir (arba) užsiimantis veikla įvairiuose Sirijos ūkio sektoriuose. Turi su nekilnojamuoju turtu, turizmu, transportu ir finansų sektoriais susijusių interesų dviejuose konglomeratuose: „Amir Group“ ir „Cham Holdings“ ir (arba) daro jiems didelę įtaką. Nuo 2014 m. kovo mėn. eina už Rusijos klausimus atsakingo dvišalių verslo tarybų pirmininko pareigas; į šias pareigas jį paskyrė ekonomikos ministras Khodr Orfali.
                              Samir Hassan grynaisiais pinigais teikiamomis aukomis remia režimo karinius veiksmus.
                              Samir Hassan yra siejamas su asmenimis, kurie gauna naudos iš režimo ar jį remia. Visų pirma, siejamas su Rami Makhlouf ir Issam Anbouba, kuriuos Taryba įtraukė į sąrašą ir kurie gauna naudos iš Sirijos režimo.

                              2014 9 27

                              108.

                           Mohammad (
                                 ) (dar žinomas kaip Mohamed, Muhammad, Mohammed) Al-Jleilati (
                                 )

                              Gimimo data: 1945 m.
                              Gimimo vieta: Damaskas (Damascus)

                              Iki 2013 m. vasario 9 d. ėjo finansų ministro pareigas. Kaip buvęs Vyriausybės ministras dalijasi atsakomybe už režimo smurtines represijas prieš civilius gyventojus.

                              2011 12 1

                              111.

                           Joseph(

                              ) Suwaid (

                              )

                              Gimimo data: 1958 m.
                              Gimimo vieta: Damaskas (Damascus)

                              Bent iki 2014 m. sausio 21 d. ėjo valstybės ministro pareigas. Kaip buvęs Vyriausybės ministras dalijasi atsakomybe už režimo smurtines represijas prieš civilius gyventojus.

                              2012 3 23

                              112.

                           Hussein (
                                 ) (dar žinomas kaip Hussain) Mahmoud (
                                 ) Farzat (
                                 ) (dar žinomas kaip Hussein Mahmud Farzat)

                              Gimimo data: 1957 m.
                              Gimimo vieta: Chama (Hama)

                              Bent iki 2014 m. ėjo valstybės ministro pareigas. Kaip buvęs Vyriausybės ministras dalijasi atsakomybe už režimo smurtines represijas prieš civilius gyventojus.

                              2012 3 23

                              114.

                           Emad (
                                 ) Abdul-Ghani (
                                 ) Sabouni (
                                 ) (dar žinomas kaip Imad Abdul Ghani Al Sabuni)

                              Gimimo data: 1964 m.
                              Gimimo vieta: Damaskas (Damascus)

                              Bent iki 2014 m. balandžio mėn. ėjo telekomunikacijų ir technologijų ministro pareigas. Kaip buvęs Vyriausybės ministras dalijasi atsakomybe už režimo smurtines represijas prieš civilius gyventojus.

                              2012 2 27

                              117.

                           Adnan (
                                 ) Hassan (
                                 ) Mahmoud (
                                 )

                              Gimimo data: 1966 m.
                              Gimimo vieta: Tartusas (Tartous)

                              Buvęs informacijos ministras. Kaip buvęs Vyriausybės ministras dalijasi atsakomybe už režimo smurtines represijas prieš civilius gyventojus.

                              2011 9 23

                              192.

                              Hashim Anwar al-Aqqad, dar žinomas kaip Hashem Aqqad, Hashem Akkad, Hashim Akkad

                              Gimimo data: 1961 m.
                              Gimimo vieta: Mohagirine (Sirija)

                              Sirijoje veiklą vykdantis įtakingas verslininkas, turintis interesų ir (arba) užsiimantis veikla įvairiuose Sirijos ūkio sektoriuose. Turi interesų „Anwar Akkad Sons Group“ (AASG) ir jos patronujamojoje įmonėje „United Oil“ ir (arba) daro jiems didelę įtaką. AASG yra konglomeratas, kuris turi interesų naftos, dujų, cheminių medžiagų, draudimo, pramonės įrenginių, nekilnojamojo turto, turizmo, parodų rengimo, rangos, draudimo ir medicininės įrangos sektoriuose.
                              Be to, Hashim Anwar al-Aqqad dar 2012 m. buvo Sirijos Parlamento narys.
                              Al-Aqqad veikla nebūtų buvusi tokia sėkminga be režimo pagalbos. Kadangi jo verslo ir politiniai ryšiai su režimu yra platūs, jis teikia paramą Sirijos režimui ir gauna iš jo naudos.

                              2014 7 23

                              201.

                              Wael Abdulkarim
                              (dar žinomas kaip Wael Al Karim)

                              Al Karim for Trade and Industry, PO Box 111, 5797 Damascus, Syria

                              Sirijoje naftos, cheminių medžiagų ir gamybos pramonės sektoriuose veiklą vykdantis įtakingas verslininkas. Visų pirma jis yra „Abdulkarim Group“, dar žinomos kaip „Al Karim Group/Alkarim for Trade and Industry“/„Al Karim Trading and Industry“/„Al Karim for Trade and Industry“ atstovas. „Abdulkarim Group“ yra viena didžiausių tepalų, plastiškųjų tepalų ir pramoninių cheminių medžiagų gamintojų Sirijoje.

                              2015 3 7

                              203.

                              George Haswani
                              (dar žinomas kaip Heswani; Hasawani; Al Hasawani)

                              Adresas: Damascus Province, Yabroud, Al Jalaa St, Syria

                              Sirijoje veiklą vykdantis įtakingas verslininkas, turintis interesų ir (arba) užsiimantis veikla inžinerijos, statybų, naftos ir dujų sektoriuose. Turi interesų tam tikrose Sirijos bendrovėse ir subjektuose, visų pirma vienoje didžiausių inžinerijos ir statybų bendrovių „HESCO Engineering and Construction Company“, ir (arba) daro jiems didelę įtaką.
                              George Haswani palaiko glaudžius ryšius su Sirijos režimu. Tarpininkauja Sirijos režimo sudaromuose naftos pirkimo iš ISIL sandoriuose ir taip teikia paramą Sirijos režimui bei gauna iš jo naudos. Jis taip pat gauna naudos iš režimo naudodamasis palankiomis sąlygomis, be kita ko, sudaręs sutartį (kaip subrangovas) su viena didžiausių Rusijos naftos bendrovių „Stroytransgaz“.

                              2015 3 7


title: 2011/532/ES: 2011 m. rugsėjo 8 d. Valstybių narių vyriausybių atstovų sprendimas dėl Teisingumo Teismo teisėjo skyrimo

text:
10.9.2011

               LT

               Europos Sąjungos oficialusis leidinys

               L 234/42

         VALSTYBIŲ NARIŲ VYRIAUSYBIŲ ATSTOVŲ SPRENDIMAS
   2011 m. rugsėjo 8 d.
   dėl Teisingumo Teismo teisėjo skyrimo
   (2011/532/ES)
   EUROPOS SĄJUNGOS VALSTYBIŲ NARIŲ VYRIAUSYBIŲ ATSTOVAI,
   atsižvelgdami į Europos Sąjungos sutartį, ypač į jos 19 straipsnį,
   atsižvelgdami į Sutartį dėl Europos Sąjungos veikimo, ypač į jos 253 ir 255 straipsnius,
   kadangi:

               (1)

               pagal Protokolo dėl Europos Sąjungos Teisingumo Teismo statuto 5 ir 7 straipsnius, atsistatydinus Pernilla LINDH, likusiam jos kadencijos laikui iki 2012 m. spalio 6 d. turėtų būti paskirtas Teisingumo Teismo teisėjas;

               (2)

               į laisvą vietą pasiūlyta Carl Gustav FERNLUND kandidatūra;

               (3)

               Sutarties dėl Europos Sąjungos veikimo 255 straipsniu įsteigtas komitetas pateikė nuomonę dėl Carl Gustav FERNLUND tinkamumo eiti Teisingumo Teismo teisėjo pareigas,

         PRIĖMĖ ŠĮ SPRENDIMĄ:
   1 straipsnis
   Carl Gustav FERNLUND skiriamas Teisingumo Teismo teisėju laikotarpiui nuo 2011 m. spalio 6 d. iki 2012 m. spalio 6 d.
   2 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

      Priimta Briuselyje 2011 m. rugsėjo 8 d.

            Pirmininkas

         J. TOMBIŃSKI


title: 2007/795/EB: 2007 m. gruodžio 4 d. Komisijos sprendimas dėl Bendrijos 2007 m. finansinės paramos maisto saugos, gyvūnų sveikatos ir gerovės bei zootechnikos sričių tyrimams, poveikio nustatymui ir vertinimui

text:
7.12.2007

               LT

               Europos Sąjungos oficialusis leidinys

               L 322/34

      KOMISIJOS SPRENDIMAS

   2007 m. gruodžio 4 d.
   dėl Bendrijos 2007 m. finansinės paramos maisto saugos, gyvūnų sveikatos ir gerovės bei zootechnikos sričių tyrimams, poveikio nustatymui ir vertinimui
   (2007/795/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 1990 m. birželio 26 d. Tarybos sprendimą 90/424/EEB dėl išlaidų veterinarijos srityje (1), ypač į jo 20 straipsnį,
   kadangi:

               (1)

               Pagal Sprendimą 90/424/EEB Bendrija gali taikyti arba padėti valstybei narei ar tarptautinei organizacijai taikyti technines ir mokslines priemones, būtinas Bendrijos veterinarijos teisės aktams rengti bei švietimui arba mokymui veterinarijos srityje tobulinti.

               (2)

               Kad būtų galima taikyti šias priemones, būtina atlikti maisto saugos, gyvūnų sveikatos ir gerovės bei zootechnikos sričių tyrimus, nustatyti poveikį ir sistemingai bei laiku vertinti išlaidų programas: taip bus paremti 2006–2010 m. Bendrijos veiksmų plane dėl gyvūnų apsaugos ir gerovės nustatyti veiksmai.

               (3)

               Atskiros užduotys atliekamos pagal konkrečias sutartis, grindžiamas bendruoju vertinimo susitarimu, dėl kurio 2004 m. paskelbtas kvietimas teikti paraiškas. Tokias konkrečias sutartis pasirašo Komisija ir atrinktas rangovas, kaip nurodyta bendrajame susitarime.

               (4)

               Maisto saugos, gyvūnų sveikatos ir gerovės bei zootechnikos sričių tyrimai, poveikio nustatymas ir vertinimas turi būti tolesnio Bendrijos veterinarijos teisės aktų rengimo bei švietimo arba mokymo veterinarijos srityje tobulinimo dalis: tokiu būdu bus paremti 2006–2010 m. Bendrijos veiksmų plane dėl gyvūnų apsaugos ir gerovės nustatyti veiksmai.

               (5)

               Todėl tikslinga, kad Bendrija 2007 m. finansuotų maisto saugos, gyvūnų sveikatos ir gerovės bei zootechnikos sričių tyrimus, poveikio nustatymą ir vertinimą. Reikėtų nustatyti didžiausią šiems veiksmams skirtiną sumą.

               (6)

               Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,

         NUSPRENDĖ:
   Vienintelis straipsnis
   Priede nurodyti veiksmai yra patvirtinti ir finansuojami pagal Europos Bendrijų 2007 m. biudžeto eilutę 17 04 02 01 neviršijant 700 000 EUR.

      Priimta Briuselyje, 2007 m. gruodžio 4 d.

            Komisijos vardu

         Markos KYPRIANOU

            Komisijos narys

      (1)  OL L 224, 1990 8 18, p. 19. Sprendimas su paskutiniais pakeitimais, padarytais Reglamentu (EB) Nr. 1791/2006 (OL L 363, 2006 12 20, p. 1).

      PRIEDAS
      Sritis: maisto sauga, gyvūnų sveikata ir gerovė bei zootechnika.
      Teisinis pagrindas: 1990 m. birželio 26 d. Sprendimas 90/424/EEB dėl išlaidų veterinarijos srityje.
      Politiniai tikslai: 2006–2010 m. Bendrijos veiksmų plane dėl gyvūnų apsaugos ir gerovės (1) nustatytos kelios veiklos sritys, visų pirma – galiojančių minimalių gyvūnų apsaugos ir gerovės standartų atnaujinimas bei standartizuotų gyvūnų gerovės rodiklių nustatymas. Mokslininkai savo rekomendacijoje dėl gyvūnų vežimo nurodė, kad reikia naujų atitinkamų taisyklių dėl kelionės trukmės ir pakrovimo tankio. Todėl Komisijos narys M. Kyprianou keletą kartų, kaip antai 2007 m. spalio mėn. Žemės ūkio tarybos susitikime, pranešė, kad Komisija nagrinėja šį klausimą ir 2009 m. ketina pasiūlyti peržiūrėti Tarybos reglamentą (EB) Nr. 1/2005 (2).
      Atsižvelgiant į su gyvūnų gerove susijusį ženklinimą veiksmų plane Komisija raginama pateikti pranešimą apie privalomą vištienos ir mėsos produktų ženklinimo sistemą, grindžiamą gyvūnų gerovės standartais, ir pranešti Tarybai bei Parlamentui apie tolesnį išmatuojamų rodiklių taikymą Bendrijos gyvūnų gerovės teisės aktuose. Be to, 2007 m. gegužės mėn (3) Taryba paragino Komisiją pateikti pranešimą dėl su gyvūnų gerove susijusio ženklinimo, kad būtų galima išsamiai diskutuoti šiuo klausimu. Dėl šių priežasčių reikia atlikti išsamesnį tyrimą dėl su gyvūnų gerove susijusio ženklinimo poveikio ir Gyvūnų gerovės informacijos centro, kuris galėtų būti įvairių su gyvūnų gerove susijusių iniciatyvų (gyvūnų gerovės rodiklių standartizacijos ir (arba) sertifikavimo, audito sistemų ir esamų patvirtintų etikečių duomenų bazių) Europos koordinavimo tarnyba.
      Taikymas: įvairiems tyrimams ir kitoms paslaugoms, kuriomis padedama kurti ir rengti Komisijos pasiūlymus.
      2007 m. numatyta atlikti tyrimų ir pasiūlyti kitų paslaugų, kuriomis padedama įgyvendinti 2006–2010 m. Bendrijos veiksmų planą dėl gyvūnų apsaugos ir gerovės, visų pirma, skirtą gyvūnų vežimo ir skerdimo poveikio vertinimui bei pranešimui apie su gyvūnų gerove susijusį ženklinimą, kurio reikalavo Taryba, rengti.
      Asignavimai 2007 m.: 17 04 02 01 – Kitos priemonės veterinarijos, gyvūnų gerovės ir visuomenės sveikatos srityse: 700 000 EUR.
      Numatytų konkrečių veiksmų skaičius: maždaug keturi.
      Visiems veiksmams taikomos bendrosios viešųjų pirkimų taisyklės: jie bus atliekami pagal konkrečias sutartis, grindžiamas bendruoju susitarimu. Konkrečios sutartys bus pasirašytos 2007 m. paskutinįjį ketvirtį.

         (1)  Komisijos komunikatas Europos Parlamentui ir Tarybai dėl Bendrijos veiksmų plano dėl gyvūnų apsaugos ir gerovės 2006–2010 m., COM(2006) 13 galutinis.

         (2)  OL L 3, 2005 1 5, p. 1.

         (3)  Konferencija „Gyvūnų gerovės gerinimas ženklinant“. Tarybos išvados: http://www.consilium.europa.eu/ueDocs/cms_Data/docs/pressData/en/agricult/94008.pdf


title: 2003 m. gruodžio 11 d. Tarybos sprendimas 2004/75/BUSP dėl Europos Sąjungos ir Buvusios Jugoslavijos Respublikos Makedonijos susitarimo dėl Europos Sąjungos policijos misijos Buvusioje Jugoslavijos Respublikoje Makedonijoje (EUPOL Proxima) statuso ir veiklos sudarymo

text:
Svarbus teisinis pranešimas

|

32004D0075

Oficialusis leidinys L 016 , 23/01/2004 p. 0065 - 0065

		Tarybos sprendimas 2004/75/BUSP2003 m. gruodžio 11 d.dėl Europos Sąjungos ir Buvusios Jugoslavijos Respublikos Makedonijos susitarimo dėl Europos Sąjungos policijos misijos Buvusioje Jugoslavijos Respublikoje Makedonijoje (EUPOL "Proxima") statuso ir veiklos sudarymoEUROPOS SĄJUNGOS TARYBA,atsižvelgdama į Europos Sąjungos sutartį, ypač į jos 24 straipsnį,atsižvelgdama į pirmininkaujančios valstybės narės rekomendaciją,kadangi:(1) 2003 m. rugsėjo 29 d. Taryba patvirtino Bendruosius veiksmus 2003/681/BUSP dėl Europos Sąjungos policijos misijos Buvusioje Jugoslavijos Respublikoje Makedonijoje (EUPOL "Proxima") [1],(2) Bendrųjų veiksmų 13 straipsnis numato, kad dėl EUPOL "Proxima" darbuotojų Buvusiojoje Jugoslavijos Respublikoje Makedonijoje statuso, įskaitant tam tikrais atvejais privilegijas, imunitetus ir papildomas garantijas, reikalingas EUPOL "Proxima" įvykdyti ir sklandžiai funkcionuoti, nutariama Europos Sąjungos sutarties 24 straipsnyje nustatyta tvarka.(3) Po 2003 m. lapkričio 24 d. Tarybos sprendimo, įgaliojančio Generalinį Sekretorių/Vyriausiąjį įgaliotinį, padedantį pirmininkaujančiai valstybei narei, pradėti derybas, Generalinis Sekretorius/Vyriausiasis įgaliotinis susitarė dėl susitarimo su BJRM Vyriausybe dėl Europos Sąjungos policijos misijos Buvusioje Jugoslavijos Respublikoje Makedonijoje (EUPOL "Proxima") statuso ir veiklos.(4) Šis Susitarimas turėtų būti patvirtintas,NUSPRENDĖ:1 straipsnisŠiuo sprendimu Europos Sąjungos vardu patvirtinimas Europos Sąjungos ir Buvusios Jugoslavijos Respublikos Makedonijos (BJRM) susitarimas dėl Europos Sąjungos policijos misijos (EUPOL "Proxima") statuso ir veiklos Buvusioje Jugoslavijos Respublikoje Makedonijoje.Susitarimo tekstas pridedamas prie šio sprendimo.2 straipsnisTarybos pirmininkas įgaliojamas paskirti asmenį, turintį įgaliojimus pasirašyti Susitarimą, kad Europos Sąjunga būtų jo saistoma.3 straipsnisŠis sprendimas skelbiamas Europos Sąjungos oficialiajame leidinyje.4 straipsnisŠis sprendimas įsigalioja jo priėmimo dieną.Priimta Briuselyje, 2003 m. gruodžio 11 d.Tarybos varduPirmininkasF. Frattini[1] OL L 249, 2003 10 1, p. 66.--------------------------------------------------


title: 2008/422/EB: 2008 m. birželio 5 d. Tarybos sprendimas dėl SIRENE vadovo, kurį patvirtino pagal Konvenciją dėl 1985 m. birželio 14 d. Šengeno susitarimo įgyvendinimo (1990 m. Šengeno konvencija) įsteigtas Vykdomasis komitetas, 4 priedo išslaptinimo

text:
7.6.2008

               LT

               Europos Sąjungos oficialusis leidinys

               L 149/78

      TARYBOS SPRENDIMAS

   2008 m. birželio 5 d.
   dėl SIRENE vadovo, kurį patvirtino pagal Konvenciją dėl 1985 m. birželio 14 d. Šengeno susitarimo įgyvendinimo (1990 m. Šengeno konvencija) įsteigtas Vykdomasis komitetas, 4 priedo išslaptinimo
   (2008/422/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 207 straipsnio 3 dalį,
   kadangi:

               (1)

               2002 m. spalio 14 d. Sprendimu 2003/19/EB dėl tam tikrų SIRENE sistemos vadovo, kurį patvirtino Konvencija dėl 1985 m. birželio 14 d. Šengeno susitarimo įgyvendinimo įsteigtas Vykdomasis komitetas, dalių išslaptinimo (1) Taryba išslaptino tam tikras SIRENE vadovo dalis ir sumažino SIRENE vadovo 2.3 skirsnio bei 1, 2, 3, 4, 5 ir 6 priedų slaptumo žymas iki slaptumo žymos „Restreint UE“.

               (2)

               Naujausioje SIRENE vadovo redakcijoje, pateiktoje 2006 m. rugsėjo 22 d. Komisijos sprendimuose 2006/757/EB (2) ir 2006/758/EB (3) dėl SIRENE vadovo keitimo, nėra nuostatos, atitinkančios 2.3 skirsnį, buvusį priimant Sprendimą 2003/19/EB.

               (3)

               2007 m. birželio 25 d. Sprendimu 2007/473/EB dėl tam tikrų SIRENE sistemos vadovo, kurį patvirtino Konvencija dėl 1985 m. birželio 14 d. Šengeno susitarimo įgyvendinimo įsteigtas Vykdomasis komitetas, dalių išslaptinimo (4) Taryba išslaptino SIRENE vadovo 2 ir 5 priedus.

               (4)

               Taryba mano, kad dabar tikslinga išslaptinti SIRENE vadovo 4 priedą.

               (5)

               SIRENE vadovo 1, 3 ir 6 priedų slaptumo žyma turėtų likti „Restreint UE“,

         NUSPRENDĖ:
   1 straipsnis
   SIRENE vadovo 4 priedas išslaptinamas.
   2 straipsnis
   Šis sprendimas įsigalioja jo paskelbimo Europos Sąjungos oficialiame leidinyje dieną.
   3 straipsnis
   Šis sprendimas skelbiamas Europos Sąjungos oficialiajame leidinyje.

      Priimta Liuksemburge, 2008 m. birželio 5 d.

            Tarybos vardu

            Pirmininkas

         D. MATE

      (1)  OL L 8, 2003 1 14, p. 34.

      (2)  OL L 317, 2006 11 16, p. 1.

      (3)  OL L 317, 2006 11 16, p. 41.

      (4)  OL L 179, 2007 7 7, p. 52.


title: 2011 m. liepos 18 d. Tarybos sprendimas 2011/427/BUSP dėl Europos Sąjungos specialiojo įgaliotinio Afganistane įgaliojimų termino pratęsimo

text:
19.7.2011

               LT

               Europos Sąjungos oficialusis leidinys

               L 188/34

         TARYBOS SPRENDIMAS 2011/427/BUSP
   2011 m. liepos 18 d.
   dėl Europos Sąjungos specialiojo įgaliotinio Afganistane įgaliojimų termino pratęsimo
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 28 straipsnį, 31 straipsnio 2 dalį ir 33 straipsnį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2010 m. kovo 22 d. Taryba priėmė Sprendimą 2010/168/BUSP (1) dėl Vygaudo UŠACKO paskyrimo Europos Sąjungos specialiuoju įgaliotiniu (toliau – ES specialusis įgaliotinis) Afganistane;

               (2)

               ES specialiojo įgaliotinio įgaliojimai turėtų būti pratęsti iki 2012 m. birželio 30 d.;

               (3)

               ES specialusis įgaliotinis vykdys savo įgaliojimus tokiomis aplinkybėmis, kurios gali pablogėti ir trukdyti siekti Sutarties 21 straipsnyje nustatytų Sąjungos išorės veiksmų tikslų,

         PRIĖMĖ ŠĮ SPRENDIMĄ:
   1 straipsnis
   Europos Sąjungos specialusis įgaliotinis
   Europos Sąjungos specialiojo įgaliotinio (toliau – ES specialusis įgaliotinis) Afganistane Vygaudo UŠACKO įgaliojimai pratęsiami iki 2012 m. birželio 30 d. ES specialiojo įgaliotinio įgaliojimų terminas gali būti nutrauktas anksčiau, jei Taryba taip nuspręstų remdamasi Sąjungos vyriausiojo įgaliotinio užsienio reikalams ir saugumo politikai (toliau – vyriausiasis įgaliotinis) pasiūlymu.
   2 straipsnis
   Politikos tikslai
   ES specialusis įgaliotinis atstovauja Europos Sąjungai ir propaguoja Sąjungos politikos tikslus Afganistane, glaudžiai derindamas veiklą su valstybių narių atstovais Afganistane. Konkrečiau, ES specialusis įgaliotinis:

               a)

               prisideda prie ES ir Afganistano bendros deklaracijos įgyvendinimo ir vadovauja Afganistanui ir Pakistanui skirto ES veiksmų plano įgyvendinimui, kiek tai susiję su Afganistanu, šioje veikloje bendradarbiaudamas su valstybių narių atstovais Afganistane;

               b)

               remia Sąjungos ir Afganistano politinį dialogą;

               c)

               remia Jungtines Tautas (JT), joms imantis pagrindinio vaidmens Afganistane, ypatingą dėmesį skirdamas pastangoms geriau koordinuoti tarptautinę paramą, tokiu būdu skatindamas Londono ir Kabulo konferencijų komunikatų ir atitinkamų JT rezoliucijų įgyvendinimą.

         3 straipsnis
   Įgaliojimai
   Įgyvendindamas savo įgaliojimus, ES specialusis įgaliotinis, glaudžiai bendradarbiaudamas su valstybių narių atstovais Afganistane:

               a)

               propaguoja Sąjungos požiūrį į politinį procesą ir įvykių raidą Afganistane;

               b)

               palaiko glaudžius ryšius su atitinkamomis Afganistano institucijomis, ypač Vyriausybe ir parlamentu, taip pat vietos valdžios institucijomis, ir remia jų vystymą. Taip pat turėtų būti palaikomi ryšiai su kitomis Afganistano politinėmis grupėmis ir kitais svarbiais Afganistane veikiančiais subjektais;

               c)

               palaiko glaudžius ryšius su atitinkamais tarptautiniais ir regioniniais Afganistane veikiančiais subjektais, visų pirma JT Generalinio Sekretoriaus specialiuoju atstovu ir Šiaurės Atlanto Sutarties Organizacijos vyresniuoju civiliniu įgaliotiniu bei kitais svarbiausiais partneriais ir organizacijomis;

               d)

               konsultuoja dėl padarytos pažangos siekiant ES ir Afganistano bendros deklaracijos, Afganistanui ir Pakistanui skirto ES veiksmų plano, tiek kiek jis susijęs su Afganistanu, ir Londono, Kabulo bei būsimos Bonos konferencijų tikslų, visų pirma šiose srityse:

                           —

                           civilinių gebėjimų stiprinimas, visų pirma viršnacionaliniu lygiu,

                           —

                           geras valdymas ir teisinės valstybės egzistavimui būtinų institucijų, visų pirma nepriklausomos teismų sistemos, kūrimas,

                           —

                           rinkimų reformos,

                           —

                           saugumo sektoriaus reformos, įskaitant teisminių institucijų, nacionalinės kariuomenės ir policijos pajėgų stiprinimą,

                           —

                           augimo skatinimas, visų pirma pasitelkiant žemės ūkį ir kaimo plėtrą,

                           —

                           pagarba Afganistano tarptautiniams įsipareigojimams žmogaus teisių srityje, įskaitant pagarbą mažumoms priklausančių asmenų teisėms ir moterų bei vaikų teisėms,

                           —

                           pagarba demokratijos ir teisinės valstybės principams,

                           —

                           moterų dalyvavimo viešajame administravime ir pilietinės visuomenės veikloje skatinimas,

                           —

                           pagarba Afganistano tarptautiniams įsipareigojimams, įskaitant bendradarbiavimą, susijusį su tarptautinėmis pastangomis kovoti su terorizmu, neteisėta prekyba narkotikais, prekyba žmonėmis ir ginklų bei masinio naikinimo ginklų ir susijusių medžiagų platinimu,

                           —

                           palankesnių sąlygų humanitarinės pagalbos teikimui ir tvarkingam pabėgėlių bei šalies viduje perkeltų asmenų grįžimui sudarymas, ir

                           —

                           Sąjungos dalyvavimo ir veiklos Afganistane veiksmingumo didinimas ir dalyvavimas rengiant reguliarias ES veiksmų plano šešių mėnesių įgyvendinimo ataskaitas, kurių prašo Taryba;

               e)

               aktyviai dalyvauja vietos koordinavimo forumų, pavyzdžiui, Jungtinės koordinavimo ir stebėsenos valdybos, veikloje, kartu išsamiai informuodamas nedalyvaujančias valstybes nares apie šiais lygiais priimtus sprendimus;

               f)

               konsultuoja dėl Sąjungos dalyvavimo ir jos pozicijų su Afganistanu susijusiose tarptautinėse konferencijose ir padeda skatinti regioninį bendradarbiavimą;

               g)

               prisideda prie Sąjungos žmogaus teisių politikos ir Sąjungos žmogaus teisių gairių, visų pirma dėl moterų ir vaikų konfliktų apimtose vietovėse, įgyvendinimo, visų pirma vykdant stebėseną ir reaguojant į pokyčius šioje srityje.

         4 straipsnis
   Įgaliojimų vykdymas
   1.   ES specialusis įgaliotinis atsakingas už įgaliojimų vykdymą, jo veiklą prižiūrint vyriausiajam įgaliotiniui.
   2.   Politinis ir saugumo komitetas (toliau – PSK) palaiko ypatingus ryšius su ES specialiuoju įgaliotiniu, kuris su Taryba bendrauja pirmiausia per šį komitetą. PSK teikia ES specialiajam įgaliotiniui strategines gaires ir politinius nurodymus pagal jo įgaliojimus, nedarant poveikio vyriausiojo įgaliotinio įgaliojimams.
   3.   ES specialusis įgaliotinis savo darbą glaudžiai koordinuoja su Europos išorės veiksmų tarnybos (EIVT) veikla.
   5 straipsnis
   Finansavimas
   1.   Su ES specialiojo įgaliotinio įgaliojimų vykdymu 2011 m. rugsėjo 1 d.–2012 m. birželio 30 d. laikotarpiu susijusioms išlaidoms padengti skiriama 3 560 000 EUR orientacinė finansavimo suma.
   2.   Išlaidos tvarkomos pagal Sąjungos bendrajam biudžetui taikomas procedūras ir taisykles
   3.   Išlaidos tvarkomos pagal ES specialiojo įgaliotinio ir Komisijos sudarytą sutartį. Už visas išlaidas ES specialusis įgaliotinis yra atskaitingas Komisijai.
   6 straipsnis
   Darbuotojų grupės sudarymas ir sudėtis
   1.   Neviršydamas savo įgaliojimų ir turimų atitinkamų finansinių išteklių, ES specialusis įgaliotinis sudaro savo darbuotojų grupę. Į darbuotojų grupę įtraukiami darbuotojai, turintys profesinės patirties konkrečiose politikos srityse, kaip reikalaujama įgaliojimuose. ES specialusis įgaliotinis laiku ir reguliariai praneša Tarybai ir Komisijai apie savo darbuotojų grupės sudėtį.
   2.   Valstybės narės ir Sąjungos institucijos bei EIVT gali pasiūlyti komandiruoti darbuotojus dirbti su ES specialiuoju įgaliotiniu. Atlyginimą tokiems komandiruotiems darbuotojams moka atitinkamai ta valstybė narė, atitinkama Sąjungos institucija arba EIVT. Valstybių narių į Sąjungos institucijas arba EIVT komandiruoti ekspertai taip pat gali būti komandiruojami dirbti su ES specialiuoju įgaliotiniu. Pagal sutartį pasamdyti kitų šalių darbuotojai turi turėti vienos iš valstybių narių pilietybę.
   3.   Visi komandiruoti darbuotojai administraciniu požiūriu lieka pavaldūs siunčiančiajai valstybei narei, Sąjungos institucijai arba EIVT ir vykdo savo pareigas bei veikia ES specialiojo įgaliotinio įgaliojimų labui.
   7 straipsnis
   ES specialiojo įgaliotinio ir jo personalo privilegijos ir imunitetai
   Atitinkamai su priimančiąja (-iosiomis) šalimi (-imis) susitariama dėl ES specialiojo įgaliotinio misijos ir jo personalo narių užduočių įvykdymui bei sklandžiam darbui užtikrinti būtinų privilegijų, imunitetų ir papildomų garantijų. Valstybės narės ir Komisija šiuo tikslu teikia visą reikalingą paramą.
   8 straipsnis
   ES įslaptintos informacijos saugumas
   ES specialusis įgaliotinis ir jo darbuotojų grupės nariai laikosi saugumo principų ir būtiniausių standartų, nustatytų 2011 m. kovo 31 d. Tarybos sprendimu 2011/292/ES dėl ES įslaptintos informacijos apsaugai užtikrinti skirtų saugumo taisyklių (2).
   9 straipsnis
   Galimybė susipažinti su informacija ir logistinė parama
   1.   Valstybės narės, Komisija ir Tarybos Generalinis sekretoriatas užtikrina, kad ES specialiajam įgaliotiniui būtų sudaryta galimybė susipažinti su visa reikiama informacija.
   2.   Prireikus Sąjungos delegacijos ir (arba) valstybės narės teikia logistinę paramą regione.
   10 straipsnis
   Saugumas
   ES specialusis įgaliotinis, laikydamasis Sąjungos politikos dėl personalo, dislokuoto už Sąjungos ribų vykdyti veiksmus pagal Sutarties V antraštinę dalį, saugumo, neviršydamas savo įgaliojimų ir atsižvelgdamas į saugumo padėtį jo atsakomybei priskirtoje geografinėje teritorijoje, imasi visų praktiškai įgyvendinamų priemonių tiesiogiai jam pavaldaus personalo saugumui užtikrinti, visų pirma:

               a)

               sudarydamas misijai skirtą saugumo planą, į jį įtraukiant misijai skirtas fizines, organizacines ir procedūrines saugumo priemones, reglamentuojančias personalo saugaus atvykimo į misijos teritoriją ir judėjimo toje teritorijoje valdymą, taip pat saugumo incidentų valdymą ir misijos nenumatytų atvejų bei evakuacijos planą;

               b)

               užtikrindamas, kad visi už Sąjungos ribų dislokuoti personalo nariai būtų apdrausti didelės rizikos draudimu, būtinu dėl misijos teritorijoje esančių sąlygų;

               c)

               užtikrindamas, kad prieš atvykstant arba atvykus į misijos teritoriją visiems jo grupės nariams, kurie turi būti dislokuoti už Sąjungos ribų, įskaitant vietoje pasamdytus darbuotojus, būtų organizuotas atitinkamas mokymas saugumo klausimais, atsižvelgiant į nustatytą rizikos lygį misijos teritorijoje;

               d)

               užtikrindamas, kad būtų įgyvendinamos visos sutartos rekomendacijos, pateiktos remiantis reguliariais saugumo įvertinimais, ir vyriausiajam įgaliotiniui, Tarybai bei Komisijai raštu būtų teikiamos jų įgyvendinimo ir kitų saugumo klausimų ataskaitos, sudarančios laikotarpio vidurio ataskaitos ir įgaliojimų vykdymo ataskaitos dalį.

         11 straipsnis
   Ataskaitos
   ES specialusis įgaliotinis vyriausiajam įgaliotiniui ir PSK reguliariai teikia ataskaitas žodžiu ir raštu. ES specialusis įgaliotinis taip pat prireikus teikia ataskaitas Tarybos darbo grupėms. Reguliariai teikiamos ataskaitos raštu platinamos per COREU tinklą. Vyriausiajam įgaliotiniui ar PSK rekomendavus, ES specialusis įgaliotinis teikia ataskaitas Užsienio reikalų tarybai.
   12 straipsnis
   Koordinavimas
   1.   ES specialusis įgaliotinis skatina bendrą Sąjungos politinių veiksmų koordinavimą. Jis padeda užtikrinti, kad visos Sąjungos priemonės veiksmų vietoje veiktų suderintai siekiant Sąjungos politikos tikslų. ES specialiojo įgaliotinio veikla koordinuojama su Komisijos ir ES specialiojo įgaliotinio Vidurinėje Azijoje bei Sąjungos delegacijos Pakistane veikla. ES specialusis įgaliotinis reguliariai informuoja valstybių narių atstovybes ir Sąjungos delegacijas.
   2.   Veiksmų vietoje palaikomas glaudus ryšys su Sąjungos delegacijų vadovais ir valstybių narių atstovybių vadovais. Jie deda visas įmanomas pastangas padėdami ES specialiajam įgaliotiniui vykdyti savo įgaliojimus. ES specialusis įgaliotinis teikia ES policijos misijos Afganistane (EUPOL AFGHANISTAN) vadovui konsultacijas vietos politiniais klausimais. ES specialusis įgaliotinis ir civilinės operacijos vadas prireikus konsultuojasi tarpusavyje. ES specialusis įgaliotinis taip pat palaiko ryšius su kitais veiksmų vietoje esančiais tarptautiniais ir regioniniais subjektais.
   13 straipsnis
   Peržiūra
   Šio sprendimo įgyvendinimas ir jo suderinamumas su kita Sąjungos veikla regione yra nuolat peržiūrimi. 2012 m. sausio mėn. pabaigoje ES specialusis įgaliotinis pateikia vyriausiajam įgaliotiniui, Tarybai ir Komisijai pažangos ataskaitą, o pasibaigus įgaliojimų terminui – išsamią įgaliojimų vykdymo ataskaitą.
   14 straipsnis
   Įsigaliojimas
   Šis sprendimas įsigalioja jo priėmimo dieną.

      Priimta Briuselyje 2011 m. liepos 18 d.

            Tarybos vardu

            Pirmininkė

         C. ASHTON

      (1)  OL L 75, 2010 3 23, p. 22.

      (2)  OL L 141, 2011 5 27, p. 17.


title: 2008/509/EB: 2007 m. balandžio 24 d. Europos Parlamento sprendimas dėl Europos gyvenimo ir darbo sąlygų gerinimo fondo 2005 finansinių metų biudžeto įvykdymo patvirtinimo

text:
15.7.2008

               LT

               Europos Sąjungos oficialusis leidinys

               L 187/85

         EUROPOS PARLAMENTO SPRENDIMAS
   2007 m. balandžio 24 d.
   dėl Europos gyvenimo ir darbo sąlygų gerinimo fondo 2005 finansinių metų biudžeto įvykdymo patvirtinimo
   (2008/509/EB)
   EUROPOS PARLAMENTAS,
   atsižvelgdamas į Europos gyvenimo ir darbo sąlygų gerinimo fondo 2005 finansinių metų galutines finansines ataskaitas (1)

   atsižvelgdamas į Audito Rūmų ataskaitą dėl Europos gyvenimo ir darbo sąlygų gerinimo fondo 2005 finansinių metų galutinių metinių ataskaitų kartu su Fondo atsakymais (2)

   atsižvelgdamas į 2007 m. vasario 27 d. Tarybos rekomendaciją (5711/2007 – C6-0080/2007),
   atsižvelgdamas į EB sutartį, ypač į jos 276 straipsnį,
   atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (3), ypač į jo 185 straipsnį,
   atsižvelgdamas į 1975 m. gegužės 26 d. Tarybos reglamentą (EEB) Nr. 1365/1975 dėl Europos gyvenimo ir darbo sąlygų gerinimo fondo įsteigimo (4), ypač į jo 16 straipsnį,
   atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (5), ypač į jo 94 straipsnį,
   atsižvelgdamas į Darbo tvarkos taisyklių 71 straipsnį ir V priedą,
   atsižvelgdamas į Biudžeto kontrolės komiteto pranešimą ir į Užimtumo ir socialinių reikalų komiteto nuomonę (A6-0098/2007),

               1.

               suteikia patvirtinimą Europos gyvenimo ir darbo sąlygų gerinimo fondo vykdomajam direktoriui, kad fondo 2005 finansinių metų biudžetas įvykdytas;

               2.

               išdėsto savo pastabas toliau pateikiamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatskiriama jo dalis, Europos gyvenimo ir darbo sąlygų gerinimo fondo vykdomajam direktoriui, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Hans-Gert PÖTTERING

            Generalinis sekretorius

         Harald RØMER

      (1)  OL C 266, 2006 10 31, p. 37.

      (2)  OL C 312, 2006 12 19, p. 80.

      (3)  OL L 248, 2002 9 16, p. 1. Reglamentas su pakeitimais, padarytais Reglamentu (EB, Euratomas) Nr. 1995/2006 (OL L 390, 2006 12 30, p. 1).

      (4)  OL L 139, 1975 5 30, p. 1. Reglamentas su paskutiniais pakeitimais, padarytais Reglamentu (EB) Nr. 1111/2005 (OL L 184, 2005 7 15, p. 1).

      (5)  OL L 357, 2002 12 31, p. 72.
    ---documentbreak---

               15.7.2008

               LT

               Europos Sąjungos oficialusis leidinys

               L 187/86

         EUROPOS PARLAMENTO REZOLIUCIJA
   2007 m. balandžio 24 d.
   su pastabomis, sudarančiomis neatskiriamą sprendimo dėl Europos gyvenimo ir darbo sąlygų gerinimo fondo 2005 finansinių metų biudžeto įvykdymo patvirtinimo dalį
   EUROPOS PARLAMENTAS,
   atsižvelgdamas į Europos gyvenimo ir darbo sąlygų gerinimo fondo 2005 finansinių metų galutines metines ataskaitas (1),
   atsižvelgdamas į Audito Rūmų ataskaitą dėl Europos gyvenimo ir darbo sąlygų gerinimo fondo 2005 finansinių metų galutinių metinių ataskaitų kartu su Fondo atsakymais (2),
   atsižvelgdamas į 2007 m. vasario 27 d. Tarybos rekomendaciją (5711/2007 – C6-0080/2007),
   atsižvelgdamas į EB sutartį ir ypač į jos 276 straipsnį,
   atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (3), ypač į jo 185 straipsnį,
   atsižvelgdamas į 1975 m. gegužės 26 d. Tarybos reglamentą (EEB) Nr. 1365/1975 dėl Europos gyvenimo ir darbo sąlygų gerinimo fondo įsteigimo (4), ypač į jo 16 straipsnį,
   atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (5), ypač į jo 94 straipsnį,
   atsižvelgdamas į Darbo tvarkos taisyklių 71 straipsnį ir V priedą,
   atsižvelgdamas į Biudžeto kontrolės komiteto pranešimą ir Užimtumo ir socialinių reikalų komiteto nuomonę (A6-0098/2007),

               A.

               kadangi Audito Rūmai pranešė, kad jiems pateiktas tinkamas patvirtinimas, kad metinės 2005 m. gruodžio 31 d. pasibaigusių finansinių metų ataskaitos yra patikimos ir visos vykdytos finansinės operacijos yra teisėtos ir tvarkingos,

               B.

               kadangi 2006 m. balandžio 27 d. Parlamentas direktoriui patvirtino 2004 finansinių metų Fondo biudžeto įvykdymą (6) ir prie sprendimo dėl biudžeto įvykdymo patvirtinimo pridėtoje rezoliucijoje Parlamentas inter alia pažymėjo, kad:

                           —

                           pažymi Audito Rūmų išvadą, kad 37 proc. į 2005 m. perkeltų asignavimų yra susiję sus įsipareigojimais, kurie buvo prisiimti 2004 m. gruodžio mėn., o didžioji jų dalis, susijusi su mokymo sutartimis, bus įvykdyta 2005 m.,

                           —

                           primena fondui kasmetinį biudžeto principą ir ragina jį laikytis šio principo siekiant teisingo ir skaidraus Biudžeto institucijos numatyto biudžeto įvykdymo;

         Bendros pastabos dėl daugumos ES agentūrų, kurioms reikia atskiro biudžeto įvykdymo patvirtinimo

               1.

               mano, kad vis didėjantis Bendrijos agentūrų skaičius ir kai kurių agentūrų veikla nėra susijusi su bendrąja politikos struktūra, kad kai kurių agentūrų funkcijos ne visada atspindi tikruosius Sąjungos poreikius ir jų piliečių lūkesčius, ir pažymi, kad, apskritai, ne visada agentūros turi gerą įvaizdį ar apie jas atsiliepiama gerai spaudoje;

               2.

               dėl šios priežasties ragina Komisiją apibrėžti bendrąją politikos struktūrą dėl naujų Bendrijos agentūrų kūrimo ir prieš steigiant bet kokią naują agentūrą pateikti išlaidų ir galimos naudos tyrimą užtikrinant, kad nebūtų agentūrų veiklos dubliavimosi ar funkcijų dubliavimosi su kitomis Europos organizacijomis;

               3.

               ragina Audito Rūmus pateikti nuomonę apie išlaidų ir galimos naudos analizę prieš Parlamentui priimant savo sprendimą;

               4.

               ragina Komisiją kas penkerius metus pateikti tyrimą apie kiekvienos veikiančios agentūros teikiamą naudą; jei agentūros teikiamos naudos įvertinimas būtų neigiamas, prašo visų susijusių institucijų imtis būtinų veiksmų ir performuluoti tos agentūros įgaliojimus ar ją uždaryti;

               5.

               atsižvelgdamas į tai, jog daugėja reguliavimo agentūrų, apgailestauja, kad derybos dėl Tarpinstitucinio susitarimo dėl šių agentūrų veiklos sistemos projekto dar nesibaigė, ir ragina atsakingas Komisijos tarnybas, konsultuojantis su Audito Rūmais, imtis visų priemonių, kad būtų kuo greičiau sudarytas šis susitarimas;

               6.

               pažymi, kad, atsižvelgiant į Komisijos atsakomybę biudžeto srityje, būtina glaudžiau susieti agentūras su Komisija; ragina Komisiją ir Tarybą imtis visų būtinų priemonių, kad iki 2007 m. gruodžio 31 d. reguliavimo agentūrų priežiūros organuose Komisijai būtų suteiktos blokuojančios mažumos teisės, o steigiant naujas agentūras šios teisės būtų numatomos iš anksto;

               7.

               ragina Audito Rūmus į savo metinę ataskaitą įtraukti papildomą skyrių, skirtą visoms agentūroms, kurių biudžeto įvykdymą reikia patvirtinti kartu su Komisijos finansine atskaitomybe, siekiant geriau suprasti, kaip agentūros naudoja ES lėšas;

               8.

               primena principą, pagal kurį Parlamentas tvirtina visų ES agentūrų, nesvarbu, subsidijuojamų, ar ne, biudžeto įvykdymą, net ir tais atvejais, kai agentūros steigimo dokumente nurodyta kita jos biudžeto įvykdymą tvirtinanti institucija;

               9.

               ragina Audito Rūmus atlikti visų agentūrų veiklos auditą ir pranešti apie tai atsakingiems Parlamento komitetams, įskaitant Biudžeto kontrolės komitetą;

               10.

               pažymi, kad agentūrų skaičius nuolat didėja ir kad pagal Komisijos politinę atsakomybę dėl agentūrų veiklos, kuri apima daug daugiau nei paprastą logistinę paramą, Komisijos generaliniams direktoratams, kurie atsako už agentūrų steigimą ir stebėseną, dar labiau reikia nustatyti bendrą požiūrį į agentūras; mano, kad struktūros, panašios į agentūrų sukurtą struktūrą, skirtą veiklos koordinavimui su atitinkamais generaliniais direktoratais, sukūrimas būtų pragmatiškas žingsnis siekiant nustatyti bendrą su Komisija požiūrį į visus klausimus, susijusius su agentūromis;

               11.

               ragina Komisiją pagerinti administracinę ir techninę paramą agentūroms atsižvelgiant į didėjantį Bendrijos administracinių taisyklių ir techninių problemų sudėtingumą;

               12.

               pažymi, kad jokioje Bendrijos agentūroje nėra priežiūros organo, ir ragina Komisiją imtis būtinų priemonių, kad kuo greičiau būtų sukurtas toks mechanizmas;

               13.

               džiaugiasi, kad gerokai patobulėjo Europos Sąjungos agentūrų darbo koordinavimas ir jos gali spręsti vis kylančias problemas ir padidinti bendradarbiavimo su Komisija ir Parlamentu veiksmingumą;

               14.

               mano, kad kelių agentūrų bendros paramos tarnybos, kurios paskirtis – suderinti finansinio valdymo informacines sistemas su Komisijos informacinėmis sistemomis, sukūrimas – tai priemonė, kurią reikėtų tęsti ir plėtoti;

               15.

               ragina agentūras tobulinti bendradarbiavimą su atitinkamų sričių veikėjais, taip pat tobulinti bendrų su jais tikslų nustatymą; skatina Komisiją priimti, jos manymu, būtinas priemones, kurios padėtų agentūroms pagerinti jų įvaizdį ir sustiprinti jų veiklos matomumą;

               16.

               ragina Komisiją pateikti pasiūlymą suderinti kasmetinių agentūrų ataskaitų formatą ir sukurti veiklos rodiklius, pagal kuriuos būtų galima palyginti jų efektyvumą;

               17.

               ragina agentūras kiekvienų metų pradžioje pateikti veiklos rodiklius, pagal kuriuos galėtų būti vertinama šių agentūrų veikla;

               18.

               ragina agentūras vis labiau siekti SMART (konkrečių, įvertinamų, pasiekiamų, tinkamų, laiku pasiekiamų) tikslų, nes tai padėtų realiau planuoti ir pasiekti tikslus;

               19.

               pritaria Audito Rūmams, kad Komisijai taip pat tenka atsakomybė už agentūrų (finansinį) valdymą; taigi ragina Komisiją kontroliuoti įvairias agentūras, jei reikia, teikti joms nurodymus ir padėti jas valdyti, visų pirma turint mintyje tinkamą konkurso procedūrų taikymą, įdarbinimo procedūrų skaidrumą, patikimą finansų valdymą (per mažas išlaidas ir pernelyg didelių sumų numatymą biudžete) ir, svarbiausia, tinkamą taisyklių, susijusių su vidaus kontrolės sistema, taikymą;

               20.

               mano, kad agentūrų darbo programose turėtų atsispindėti pamatuojamas jų indėlis atsižvelgiant į vykdomą veiklą ir kad turėtų būti skiriamas reikiamas dėmesys Komisijos vidaus kontrolės standartams;

         Specialios pastabos

               21.

               ragina Fondą atkreipti didesnį dėmesį į tai, kad 2005 m. perkelta daug lėšų, susijusių su administravimo išlaidų (II antraštinė dalis) ir einamosios veiklos (III antraštinė dalis) įsipareigojimais (atitinkamai 37 % ir 44 %);

               22.

               ragina Komisiją ir Fondą toliau aiškintis dėl nepanaikintų asignavimų padėties;

               23.

               ragina Fondą pateikti darbo programą, kurioje atsispindėtų įvertinamas jo indėlis atsižvelgiant į vykdomą veiklą;

               24.

               mano, kad Europos gyvenimo ir darbo sąlygų gerinimo fondas – tai svarbios informacijos šaltinis visoms ES institucijoms, politinių sprendimų priėmimo proceso metu ir visai visuomenei;

               25.

               yra susirūpinęs, kad 2005 m. nebuvo pateikta išsamaus dokumento, kuriame būtų analizuojama rizika, susijusi su Fondo veiklos finansiniais ir operaciniais aspektais, taip pat nepateiktas ir procedūrų, kurias pradėjo taikyti leidimus duodantys pareigūnai, siekdami užtikrinti apskaitos pareigūnui Fondo siunčiamos finansinės informacijos tikslumą ir išsamumą, patvirtinimas, išskyrus aspektus, susijusius su duomenų apdorojimu;

               26.

               ragina Fondą dėti tolesnes pastangas siekiant dar labiau gerinti ryšių metodus, kad visuomenė būtų geriau informuojama apie Fondo tyrimų rezultatus ir galėtų aktyviau vykti atvira diskusija svarbiais klausimais, pvz. apie įmonių restruktūrizavimo priežastis ir padarinius.

      (1)  OL C 266, 2006 10 31, p. 37.

      (2)  OL C 312, 2006 12 19, p. 80.

      (3)  OL L 248, 2002 9 16, p. 1. Reglamentas su pakeitimais, padarytais Reglamentu (EB, Euratomas) Nr. 1995/2006 (OL L 390, 2006 12 30, p. 1).

      (4)  OL L 139, 1975 5 30, p. 1. Reglamentas su paskutiniais pakeitimais, padarytais Reglamentu (EB) Nr. 1111/2005 (OL L 184, 2005 7 15, p. 1).

      (5)  OL L 357, 2002 12 31, p. 72.

      (6)  OL L 340, 2006 12 6, p. 69.


title: 2009/543/EB: 2008 m. rugpjūčio 13 d. Komisijos sprendimas, kuriuo nustatomi ekologiniai kriterijai, taikomi suteikiant Bendrijos ekologinį ženklą išorės dažams ir lakams (pranešta dokumentu Nr. C(2008) 4452) (Tekstas svarbus EEE)

text:
14.7.2009

               LT

               Europos Sąjungos oficialusis leidinys

               L 181/27

      KOMISIJOS SPRENDIMAS

   2008 m. rugpjūčio 13 d.
   kuriuo nustatomi ekologiniai kriterijai, taikomi suteikiant Bendrijos ekologinį ženklą išorės dažams ir lakams
   (pranešta dokumentu Nr. C(2008) 4452)
   (Tekstas svarbus EEE)
   (2009/543/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 2000 m. liepos 17 d. Europos Parlamento ir Tarybos reglamentą (EB) Nr. 1980/2000 dėl pakeistos Bendrijos ekologinio ženklo suteikimo sistemos (1), ypač jo 6 straipsnio 1 dalies antrą pastraipą,
   kadangi:

               (1)

               Pagal Reglamentą (EB) Nr. 1980/2000 Bendrijos ekologinis ženklas gali būti suteiktas produktui, kurio savybėmis labai prisidedama prie pagrindinių aplinkosaugos aspektų gerinimo.

               (2)

               Reglamente (EB) Nr. 1980/2000 numatoma, kad konkretūs kriterijai, taikomi suteikiant ekologinį ženklą, turi būti nustatomi pagal produktų grupes.

               (3)

               Būtų tikslinga priimti naują sprendimą, nustatantį ekologinius kriterijus, taikomus suteikiant Bendrijos ekologinį ženklą išorės dažams ir lakams.

               (4)

               Ekologiniai kriterijai ir susiję vertinimo bei patikros reikalavimai turėtų galioti ketverius metus.

               (5)

               Šiame sprendime numatytos priemonės grindžiamos kriterijų projektu, kurį parengė pagal Reglamento (EB) Nr. 1980/2000 13 straipsnį įsteigta Europos Sąjungos ekologinio ženklinimo valdyba.

               (6)

               Šiame sprendime numatytos priemonės atitinka komiteto, įsteigto pagal Reglamento (EB) Nr. 1980/2000 17 straipsnį, nuomonę,

         PRIĖMĖ ŠĮ SPRENDIMĄ:
   1 straipsnis
   1.   Produktų grupei „išorės dažai ir lakai“ priskiriami išorėje naudojami dekoratyviniai ir apsauginiai dažai bei lakai, beicai ir panašūs produktai, skirti pastatams ir lauko baldams, grindims bei tvoroms, kaip apibrėžta šio straipsnio 2 dalyje, naudojami vartotojų mėgėjų bei profesionalų ir visų pirmiausia skirti naudoti išorėje bei parduodami kaip išorės dažai ir lakai.
   Šią grupę, inter alia, sudaro: grindų dangos ir grindų dažai; produktai, kuriems mėgėjų arba profesionalių dažytojų prašymu reikiamą atspalvį suteikia prekybininkai; atspalvių suteikimo (spalvų derinimo) sistemos; skysti arba pastos pavidalo dekoratyviniai dažai, kuriuos gamintojai, atsižvelgdami į vartotojų poreikius, gali paruošti naudoti, padaryti reikiamo atspalvio ar kitaip paruošti, įskaitant medienos dažus, medienos ir medinių lauko terasų dažyves, mūro ir metalo dangas (išskyrus antikorozines dangas ir gruntus) ir tokių produktų sistemų gruntai (bei gruntiniai dažai).
   2.   Dažai – tai skysta, pastos arba miltelių pavidalo pigmentinė dengimo medžiaga, kuri, ja padengus pagrindą, sudaro nepermatomą plėvelę, turinčią apsauginių, dekoratyvinių arba specialių techninių savybių.
   Lakas – tai skaidri dengimo medžiaga, kuri, ja padengus pagrindą, sudaro kietą permatomą plėvelę, turinčią apsauginių, dekoratyvinių arba specialių techninių savybių.
   Užtepti dažai arba lakai sudžiūna, sudarydami kietą, su pagrindu sukibusią ir apsaugančią dangą.
   Apdailos dažai ir lakai – tai dažai ir lakai, kuriais dengiami pastatai, jų apdailos ir kitos detalės, taip pat lauko baldai, grindys ir tvoros, siekiant juos padailinti ir apsaugoti. Dažais ir lakais dengiama in situ. Nors pagrindinė dažų bei lakų paskirtis yra apdaila, jie atlieka ir apsauginę funkciją.
   Medžio beicai (lazuriniai lakai) – tai dangos, sudarančios permatomą arba pusiau permatomą plėvelę, padailinančią medieną bei apsaugančią ją nuo klimato poveikio ir palengvinančią medienos priežiūrą.
   Mūro dangos – tai dangos, sudarančios dekoratyvinę ir apsauginę plėvelę, naudojamos betonui, (dažomiems) plytų mūriniams, blokams, tinkui, kalcio silikato arba pluoštu armuotam glaistui dengti. Iš esmės jos yra skirtos naudoti išorėje, bet gali būti naudojamos ir viduje arba sofitams bei balkonų luboms.
   Atspalvio suteikimo sistemos – tai spalvotų dažų paruošimo būdas, kai baziniai dažai maišomi su pigmentais.
   3.   Minėtai produktų grupei nepriskiriami šie produktai:

               a)

               antikorozinės dangos;

               b)

               dangos, apsaugančios nuo suteršimo;

               c)

               medienos antiseptikai;

               d)

               dangos, skirtos specialiems pramoniniams tikslams ir profesionalams, įskaitant ypač tvirtas dangas;

               e)

               visi produktai, kurie visų pirma skirti naudoti patalpų viduje ir parduodami kaip patalpų vidaus produktai.

         2 straipsnis
   1.   Kad dažams ir lakams pagal Reglamentą (EB) Nr. 1980/2000 ir šio straipsnio 2 bei 3 dalis būtų suteiktas Bendrijos ekologinis ženklas, jie turi priklausyti produktų grupei „išorės dažai ir lakai“, kaip apibrėžta 1 straipsnyje, ir atitikti šio sprendimo priede nustatytus ekologinius kriterijus.
   2.   Konkrečios galutinės paskirties dvikomponentės reaktyvios dangos turi atitikti šias sąlygas:

               a)

               abi sudedamosios dalys turi atitikti priede nustatytus ekologinius kriterijus (išskyrus lakiesiems organiniams junginiams (LOJ) taikomą kriterijų);

               b)

               prie jų turi būti pridėta informacija, paaiškinanti, kad sudedamosios dalys neturi būti naudojamos atskirai ar būti maišomos su kitais produktais;

               c)

               galutinis, naudoti paruoštas produktas taip pat turi atitikti ekologinius kriterijus, įskaitant kriterijų dėl LOJ.

         3.   Dangos, parduodamos kaip patalpų vidaus ir išorės dangos, turi atitikti ir šiame sprendime išorės dažams ir lakams nustatytus kriterijus, ir Komisijos sprendime 2009/544/EB (2) patalpų vidaus apdailos dažams bei lakams nustatytus kriterijus.
   3 straipsnis
   Produktų grupei „išorės dažai ir lakai“ nustatyti kriterijai ir susiję vertinimo bei patikros reikalavimai galioja ketverius metus nuo šio sprendimo įsigaliojimo dienos.
   4 straipsnis
   Administravimo tikslais produktų grupei „išorės dažai ir lakai“ priskiriamas „33“ kodas.
   5 straipsnis
   Šis sprendimas skirtas valstybėms narėms.

      Priimta Briuselyje, 2008 m. rugpjūčio 13 d.

            Komisijos vardu

         Olli REHN

            Komisijos narys

      (1)  OL L 237, 2000 9 21, p. 1.

      (2)  Žr. šio Oficialiojo leidinio p. 39.

      PRIEDAS
      A.   BENDROSIOS NUOSTATOS

         Kriterijų tikslai

      Šiais kriterijais visų pirma siekiama, kad:

                  —

                  produktas būtų naudojamas efektyviai ir susidarytų kuo mažiau jo atliekų,

                  —

                  mažinant tirpiklių išmetalus, būtų sumažintas pavojus aplinkai ir kitokio pobūdžio pavojai (pavyzdžiui, troposferos ozonui),

                  —

                  būtų mažinamos nuodingų arba kitokių teršalų nuotekos į vandenis. Kriterijai nustatyti taip, kad skatintų ženklinti mažiau kenksmingus aplinkai išorės dažus ir lakus.

         Vertinimo ir patikros reikalavimai

      Prie kiekvieno kriterijaus nurodomi konkretūs vertinimo ir patikros reikalavimai.
      Jeigu reikalaujama, kad pareiškėjas pateiktų deklaracijas, dokumentus, analizes, bandymų ataskaitas ar kitus kriterijų atitikties įrodymus, turima omenyje, kad prireikus juos gali pateikti pareiškėjas ir (arba) jo tiekėjas (-ai), ir (arba) jo (jų) tiekėjas (-ai), ir t. t.
      Tam tikrais atvejais gali būti taikomi kiti bandymų metodai negu nurodytieji prie kiekvieno kriterijaus, jei jų lygiavertiškumą pripažįsta paraišką vertinanti kompetentinga institucija.
      Prireikus kompetentingos institucijos gali reikalauti patvirtinamųjų dokumentų ir atlikti nepriklausomas patikras.
      Kompetentingoms institucijoms vertinant paraiškas ir kontroliuojant atitiktį kriterijams rekomenduojama atsižvelgti į pripažintų aplinkosaugos valdymo sistemų, tokių kaip AVAS arba ISO 14001, įgyvendinimą (Pastaba. Tokių valdymo sistemų įgyvendinimas nėra privalomas).
      Jei kriterijuose yra nurodytos sudedamosios dalys, jos apima medžiagas ir preparatus. Sąvokų „medžiagos“ ir „preparatai“ apibrėžtys pateiktos REACH reglamente (Europos Parlamento ir Tarybos reglamentas (EB) Nr. 1907/2006 (1).
      Kompetentingai institucijai turi būti pateikta tiksli produkto sudėtis, nurodant visas jį sudarančias medžiagas, kurias pareiškėjas naudoja. Turi būti pranešta apie kiekvieną medžiagą, kurioje yra daugiau kaip 0,01 % (m/m) priemaišų, jei kituose kriterijuose nenustatyta dar mažesnė koncentracija.
      B.   EKOLOGINIAI KRITERIJAI

      Pakuotėje parduodamiems dažams ir lakams taikomi visi kriterijai, išskyrus 3 kriterijų dėl LOJ ribų. Pagal Europos Parlamento ir Tarybos direktyvą 2004/42/EB (2) LOJ ribos taikomos paruoštam naudoti produktui, taigi didžiausias LOJ kiekis turėtų būti apskaičiuojamas atsižvelgiant į visus rekomenduojamus priedus, pavyzdžiui, spalvas ir (arba) skiediklius. Skaičiuojant bus reikalingi žaliavų tiekėjų pateikti duomenys apie kietųjų medžiagų kiekį, LOJ kiekį ir produkto tankį.
      1 ir 2 kriterijai taikomi tik baltiems ir šviesiai spalvintiems dažams (įskaitant baigiamąsias dangas, gruntus, gruntinius dažus ir (arba) tarpines dangas).
      Kalbant apie atspalvių suteikimo sistemas, 1 ir 2 kriterijai taikomi tik baltiems dažams (pagrindui, kuriame yra daugiausia TiO2). Kai baltasis pagrindas neatitinka 7 kriterijaus a punkte nurodyto dengiamosios gebos reikalavimo – 6 m2 1 litrui ir kai nepermatomumas yra 98 %, kriterijai turi būti tenkinami suteikus atspalvį ir gavus standartinę spalvą RAL 9010.
      1 ir 2 kriterijai netaikomi skaidrioms dangoms.
      1.   Balti pigmentai

         Balto pigmento kiekis (balti neorganiniai pigmentai, kurių šviesos lūžio rodiklis yra didesnis kaip 1,8). Balto pigmento kiekis dažuose turi būti 38 g 1 m2 sausos dangos arba mažiau, dangos nepermatomumas – 98 % Šis reikalavimas netaikomas lakams ir beicams.

         Vertinimas ir patikra. Pareiškėjas pateikia deklaraciją, kad balti pigmentai nėra naudojami, arba nurodo jų kiekį ir dengiamąją gebą, kartu ir detalius skaičiavimus, įrodančius atitiktį šiam kriterijui.
      2.   Titano dioksidas

         Titano dioksidas. Išlakų ir atliekų išmetalų, susidarančių gaminant bet kurį titano dioksido pigmentą, kiekiai yra ne didesni kaip nurodyta toliau (duomenys iš Informacinio dokumento apie geriausias turimas didelio kiekio neorganinių medžiagų gamybos technologijas (BREF) (2007 m. rugpjūčio mėn.):

                  —

                  SOx išlakų (išreikšta SO2 kiekiu): 266 mg 1 m2 sausosios dangos (98 % nepermatomumo),

                  —

                  sulfato atliekos: 19 g 1 m2 sausosios dangos (98 % nepermatomumo),

                  —

                  chlorido atliekos: 3,9, 6,8 ir 12,5 g 1 m2 sausosios dangos (98 % nepermatomumo) atitinkamai neutralaus rutilo, sintetinio rutilo ir rutilo rūdų.

         Vertinimas ir patikra. Pareiškėjas pateikia deklaraciją, kad titano dioksidas nėra naudojamas, arba patvirtinamuosius dokumentus, nurodančius šiuos parametrus atitinkančius išlakų ir atliekų išmetalų kiekius, titano dioksido kiekį produkte, dengiamąją gebą ir detalius skaičiavimus, įrodančius atitiktį šiam kriterijui.
      3.   Lakieji organiniai junginiai (LOJ)

         LOJ kiekis neturi būti didesnis kaip:

                  Produktų klasifikacija (Direktyva 2004/42/EB)

                  LOJ ribos (g/l, įskaitant vandenį)

                  Išorinių sienų mineralinio pagrindo dangos

                  40

                  Išorės apdailos ir plakiravimo dažai medienai bei metalui, įskaitant gruntus (gruntinius dažus)

                  90

                  Išorės apdailos ir nepermatomi dažai medienai (lazuriniai lakai), įskaitant nepermatomus dažus medienai (lazurinus)

                  90

                  Plonasluoksniai (kitaip – labai žemo tuklumo lazuriniai) lakai

                  75

                  Gruntai (skirti naudoti lauke)

                  15

                  Surišimo gruntai (skirti naudoti lauke)

                  15

                  Vienkomponentės dengimo medžiagos

                  100

                  Dvikomponentės dengimo medžiagos, skirtos galutinei apdailai, pavyzdžiui, grindų

                  100

            Šiuo atveju lakieji organiniai junginiai (LOJ) – tai organiniai junginiai, kurių pradinis virimo taškas yra 250 °C arba mažiau, išmatuotas esant 101,3 kPa standartiniam slėgiui, kaip nurodyta ES Direktyvoje 2004/42/EB. Šioje direktyvoje nurodytos dažų ir lakų pakategorės naudojamos LOJ riboms apibrėžti. Čia pateikiamos tik su išorės dangomis susijusios kategorijos.

         Vertinimas ir patikra. Pareiškėjas pateikia šio kriterijaus atitikties deklaraciją. Pareiškėjas nurodo LOJ kiekį visuose produktuose.
      4.   Lakieji aromatiniai angliavandeniliai (LAA)

      Lakieji aromatiniai angliavandeniliai nededami tiesiai į produktą prieš suteikiant arba suteikiant jam atspalvį (jei taikoma); tačiau LAA turinčių sudedamųjų dalių gali būti dedama tiek, kad LAA kiekis galutiniame produkte neviršytų 0,1 % (m/m).
      Šiuo atveju lakusis aromatinis angliavandenilis (LAA) – tai bet kuris Direktyvoje 2004/42/EB apibrėžtas organinis junginys, kurio pradinis virimo taškas yra 250 °C arba mažiau, kai standartinis slėgis lygus 101,3 kPa, ir kurio išplėstos struktūros formulėje yra bent vienas aromatinis žiedas.

         Vertinimas ir patikra. Pareiškėjas pateikia šio kriterijaus atitikties deklaraciją ir nurodo, kad, išskyrus įmonėje pagamintas sudedamąsias dalis, LAA nepridėta, ir, jei reikia, tiekėjų deklaracijas apie sudedamąsias dalis, patvirtinančias juose esantį LAA kiekį.
      5.   Sunkieji metalai

      Produkto arba spalvos (jei taikoma) (kai jie naudojami kaip medžiaga arba bet kurio preparato sudedamoji dalis) sudėtyje neturi būti šių sunkiųjų metalų arba jų junginių: kadmio, švino, chromo VI, gyvsidabrio, arseno, bario (išskyrus bario sulfatą), seleno, stibio.
      Taip pat į juos nededama kobalto, išskyrus kobalto druskas, kurios naudojamos kaip alkidinių dažų džioviklis. Jų koncentracija galutiniame produkte neturi būti didesnė kaip 0,05 % (m/m), matuojant kobalto metalu. Kobaltui pigmentuose šis reikalavimas taip pat netaikomas.
      Sudedamosiose dalyse šių metalų pėdsakai dėl žaliavose esančių priemaišų gali sudaryti iki 0,01 % (m/m).

         Vertinimas ir patikra. Pareiškėjas pateikia šio kriterijaus atitikties deklaraciją ir sudedamųjų dalių tiekėjų pateiktas deklaracijas (jei taikoma).
      6.   Pavojingos medžiagos

                  a)

                     Produktai. Prieš suteikiant atspalvį arba jį suteikus (jei taikoma) produktai neturi būti pagal Europos Parlamento ir Tarybos direktyvą 1999/45/EB (3) klasifikuojami kaip labai toksiški, toksiški, pavojingi aplinkai, kancerogeniniai, toksiški reprodukcijai, kenksmingi, koroziniai, mutageniniai arba jautrinantys (nebent tokį poveikį daro jų sudedamosios dalys, paženklintos R43).

                     Vertinimas ir patikra. Pareiškėjas pateikia šio kriterijaus atitikties deklaraciją ir medžiagos, iš kurios produktas pagamintas, saugos duomenų lapą, atitinkantį REACH Reglamento II priedo reikalavimus.

                  b)

                     Sudedamosios dalys (labai toksiškos, toksiškos, kancerogeninės, mutageninės, toksiškos reprodukcijai). Jokia sudedamoji dalis, įskaitant naudojamas atspalviui suteikti (jei taikoma), kuriai paraiškos teikimo metu yra arba gali būti priskiriama kuri nors iš šių rizikos frazių (ar jų derinių), negali būti naudojama:

                              —

                              R23 (toksiška įkvėpus),

                              —

                              R24 (toksiška susilietus su oda),

                              —

                              R25 (toksiška prarijus),

                              —

                              R26 (labai toksiška įkvėpus),

                              —

                              R27 (labai toksiška susilietus su oda),

                              —

                              R28 (labai toksiška prarijus),

                              —

                              R33 (pavojinga – kaupiasi organizme),

                              —

                              R39 (pavojinga – sukelia labai sunkius negrįžtamus sveikatos pakenkimus),

                              —

                              R40 (įtariama, kad gali sukelti vėžį),

                              —

                              R42 (gali sukelti alergiją įkvėpus),

                              —

                              R45 (gali sukelti vėžį),

                              —

                              R46 (gali sukelti paveldimus genetinius pakenkimus),

                              —

                              R48 (veikdama ilgą laiką sukelia sunkius sveikatos sutrikimus),

                              —

                              R49 (įkvėpus gali sukelti vėžį),

                              —

                              R60 (kenkia vaisingumui),

                              —

                              R61 (kenkia negimusiam vaikui),

                              —

                              R62 (gali pakenkti vaisingumui),

                              —

                              R63 (gali pakenkti negimusiam vaikui),

                              —

                              R68 (gali sukelti negrįžtamus sveikatos pakenkimus),

                        kaip nustatyta Tarybos direktyvoje 67/548/EEB (4) su vėlesniais pakeitimais, arba direktyvoje 1999/45/EB dėl pavojingų preparatų klasifikavimą, pakavimą ir ženklinimą reglamentuojančių valstybių narių įstatymų ir kitų teisės aktų nuostatų derinimo, su vėlesniais pakeitimais. Aktyviąsias sudedamąsias dalis, kurios produkto sudėtyje naudojamos kaip konservantai ir kurioms priskiriama kuri nors iš šių rizikos frazių – R23, R24, R25, R26, R27, R28, R39, R40 arba R48 (arba jų derinių), vis dėlto galima naudoti, jeigu jų kiekis sudaro ne daugiau kaip 0,1 % (m/m) bendros dažų masės.
                  Arba galima naudotis Pasauline suderintąja cheminių medžiagų klasifikavimo ir ženklinimo sistema (PSS) (5). Tuomet nenaudojamos sudedamosios dalys, įskaitant naudojamas atspalviams suteikti (jei taikoma), klasifikuojamos taip (arba jų deriniai):

                              —

                              ūmus toksiškumas (per burną) – I, II, III kategorijos,

                              —

                              ūmus toksiškumas (per odą) – I, II, III kategorijos,

                              —

                              ūmus toksiškumas (per kvėpavimo takus) – I, II, III kategorijos,

                              —

                              kvėpavimo takų jautrinimas – I kategorija,

                              —

                              mutageninės medžiagos – I, II kategorijos,

                              —

                              kancerogeninės medžiagos – I, II kategorijos,

                              —

                              reprodukcijai toksiškos medžiagos – I, II kategorijos,

                              —

                              sisteminis toksiškumas konkrečiam veikiamam organui (vienkartinis poveikis) – I, II kategorijos,

                              —

                              sisteminis toksiškumas konkrečiam veikiamam organui (pakartotinis poveikis) – I, II kategorijos,

                        kaip nustatyta ST/SG/AC.10/30 (6) ir patikslinta ST/SG/AC.10/34/Add.3 dėl Pasaulinės suderintosios cheminių medžiagų klasifikavimo ir ženklinimo sistemos. Aktyviąsias sudedamąsias dalis, kurios produkto sudėtyje naudojamos kaip konservantai ir kurioms priskiriama kuri nors iš toliau nurodytų PSS kategorijų, vis dėlto galima naudoti, jeigu jų kiekis sudaro ne daugiau negu 0,1 % (m/m) bendros dažų masės:

                              —

                              ūmus toksiškumas (per burną, odą ir kvėpavimo takus) – I, II, III (tik per burną ir odą);

                              —

                              sisteminis toksiškumas konkrečiam veikiamam organui (vienkartinis ir (arba) pakartotinis poveikis) – I, II (arba jų deriniai) ir

                              —

                              kancerogeniškumas – II kategorija.

                        Alkidiniuose dažuose gali būti ne daugiau kaip 0,3 % (m/m) metilo etilo ketoksimo.

                     Vertinimas ir patikra. Pareiškėjas pateikia šio kriterijaus atitikties deklaraciją ir medžiagos, iš kurios produktas pagamintas, saugos duomenų lapą, atitinkantį REACH reglamento II priedo reikalavimus.

                  c)

                     Sudedamosios dalys (pavojingos aplinkai). 2 % (m/m) neturi viršyti nė viena sudedamoji dalis, įskaitant naudojamas atspalviui suteikti (jei taikoma), kuriai paraiškos teikimo metu yra arba gali būti priskiriama kuri nors iš šių rizikos frazių (ar jų derinių):

                              —

                              N R50 (labai toksiškos vandens organizmams),

                              —

                              N R50/53 (labai toksiškos vandens organizmams, gali sukelti ilgalaikius nepalankius vandens ekosistemų pakitimus),

                              —

                              N R51/53 (toksiškos vandens organizmams, gali sukelti ilgalaikius nepalankius vandens ekosistemų pakitimus),

                              —

                              N R52/53 (kenksmingos vandens organizmams, gali sukelti ilgalaikius nepalankius vandens ekosistemų pakitimus),

                              —

                              R51 (toksiškos vandens organizmams),

                              —

                              R52 (kenksmingos vandens organizmams),

                              —

                              R53 (gali sukelti ilgalaikius nepalankius vandens ekosistemų pakitimus),

                        kaip nustatyta Direktyvoje 67/548/EEB arba Direktyvoje 1999/45/EB.
                  Arba galima atsižvelgti į Pasaulinę suderintąją cheminių medžiagų klasifikavimo ir ženklinimo sistemą (7). Šiuo atveju 2 % (m/m) neturi viršyti nė viena sudedamoji dalis, išskyrus naudojamas atspalviams suteikti (jei taikoma), kuriai paraiškos teikimo metu priskiriama kuri nors iš šių rizikos frazių (ar jų derinių):
                  toksiškumo vandens organizmams arba ekosistemoms kategorijos (ir jų deriniai):

                              —

                              ūmus I, II, III,

                              —

                              lėtinis I, II, III, IV,

                        kaip nustatyta ST/SG/AC.10/30 ir patikslinta ST/SG/AC.10/34/Add.3 dėl Pasaulinės suderintosios cheminių medžiagų klasifikavimo ir ženklinimo sistemos.
                  Bet kuriuo atveju bendra visų sudedamųjų dalių, kurioms paraiškos teikimo metu yra arba gali būti priskiriama kuri nors iš šių rizikos frazių (ar jų derinių) arba PSS klasifikacijų, suma neturi būti didesnė kaip 4 % (m/m).
                  Šis reikalavimas netaikomas amoniakui arba akilamoniakui.
                  Šis reikalavimas neturi poveikio įsipareigojimui vykdyti reikalavimą, nurodytą 6 kriterijaus a punkte.

                     Vertinimas ir patikra. Pareiškėjas pateikia šio kriterijaus atitikties deklaraciją, sudedamųjų dalių sąrašą ir kiekvienos sudedamosios dalies saugos duomenų lapus, atitinkančius REACH reglamento II priedo reikalavimus.

                  d)

                     Alkilfenoletoksilatai (APEOs). Alkilfenoletoksilatai nenaudojami produkte prieš suteikiant atspalvį arba jį suteikus (jei taikoma).

                     Vertinimas ir patikra. Pareiškėjas pateikia šio kriterijaus atitikties deklaraciją.

                  e)

                     Izotiazolinono junginiai. Izotiazolinono junginių koncentracija produkte neturi būti didesnė kaip 0,05 % (m/m) prieš suteikiant atspalvį arba jį suteikus (jei taikoma). Medienos dangoms naudojami izotiazolinono junginiai neturi viršyti 0,2 % (m/m). Panašiai ir 5-chlor-2-metil-2H-izotiazol-3-ono (EB Nr. 247–500–7) ir 2-metil-2H-izotiazol-3-ono (EB Nr. 220–239–6) (3:1) mišinio koncentracija neturi viršyti 0,0015 % (m/m).

                     Vertinimas ir patikra. Pareiškėjas pateikia šio kriterijaus atitikties deklaraciją, nurodydamas kiekius (jeigu produkte yra junginių).

                  f)

                  Perfluorintų alkilo sulfonatų (PFAS), perfluorintų karboksilo rūgščių (PFCA), įskaitant perfluoroktano rūgštį (PFOA), ir panašių medžiagų, įtrauktų į EBPO (OECD) „Laikinuosius PFOS, PFAS, PFOA, PFCA, susijusių junginių ir cheminių medžiagų, kurios gali susiskaidyti į PFCA, sąrašus (patikslintus 2007 m.)“, neleidžiama naudoti produkte. EBPO sąrašas yra pateiktas šio kriterijų dokumento priede.

                     Vertinimas ir patikra. Pareiškėjas pateikia šio kriterijaus atitikties deklaraciją.

                  g)

                     Formaldehidas. Laisvieji formaldehidai nededami. Sudedamosiose dalyse folmaldehido gali būti tik tiek, kad visas laisvo formaldehido kiekis, gautas suteikus atspalvį, neviršytų 0,001 % (m/m).

                     Vertinimas ir patikra. Pareiškėjas pateikia šio kriterijaus atitikties deklaraciją. Be to, jis pateikia iš žaliavų tiekėjų gautus bandymo, atlikto taikant VdL-RL 03 tyrimų metodą (VdL rekomendacija 03) „Formaldehido koncentracija dėžutėje, nustatyta acetilacetono metodu“, rezultatus ir skaičiavimus, susijusius su minėtų bandymų rezultatais galutiniam produktui, kad nurodytų, jog galutinė didžiausia galima formaldehido, išlaisvinto formaldehidą išlaisvinančių medžiagų, koncentracija nėra didesnė kaip 0,001 % (m/m). Kitu atveju formaldehidas, kurį išlaisvina formaldehido donorai, gali būti išmatuotas galutiniame produkte taikant aukšto slėgio skysčių chromatografiją, nacionalinį standartą arba ISO/IEC 17025 apibūdintą patvirtintą metodą.

                  h)

                     Halogenintieji organiniai tirpikliai. Nepaisant 6 kriterijaus a, b ir c punktų, prieš suteikiant atspalvį arba jį suteikus (jei taikoma) produkto sudėtyje gali būti naudojami tik tie halogenintieji junginiai, kurių rizika buvo įvertinta ir kuriems paraiškos teikimo metu nebuvo priskirtos R26/27, R45, R48/20/22, R50, R51, R52, R53, R50/53, R51/53, R52/53 ir R59 rizikos frazės (arba jų deriniai) pagal Direktyvas 67/548/EEB ir 1999/45/EB.

                     Vertinimas ir patikra. Pareiškėjas pateikia šio kriterijaus atitikties deklaraciją.

                  i)

                     Ftalatai. Nepaisant 6 kriterijaus a, b ir c punktų, prieš suteikiant atspalvį arba jį suteikus (jei taikoma) produkto sudėtyje gali būti naudojami tik tie ftalatai, kurių rizika buvo įvertinta ir kuriems nebuvo priskirtos R60, R61, R62, R50, R51, R52, R53, R50/53, R51/53, R52/53 frazės (arba jų deriniai) pagal Direktyvą 67/548/EEB su pakeitimais. Be to, produkte neleidžiama naudoti DNOP (di-n-oktilftalato), DINP (di-izononilftalato), DIDP (di-izodecilftalato).

                     Vertinimas ir patikra. Pareiškėjas pateikia šio kriterijaus atitikties deklaraciją.

            7.   Tinkamumas naudoti

                  a)

                     Dengiamoji geba. 1 litro baltų ir šviesiai spalvintų dažų (įskaitant baigiamąsias dangas, gruntus, gruntinius dažus ir (arba) tarpines dangas) dengiamoji geba (kai nepermatomumas 98 %) turi būti ne mažesnė kaip 6 m2.
                  Suteikiant atspalvius šis kriterijus taikomas tik baltiems baziniams dažams, kuriuose TiO2 yra daugiausia. Jei balti baziniai dažai neatitinka 6 m2 1 litrui dengiamosios gebos, kai nepermatomumas 98 %, reikalavimo, šį kriterijų jie turi atitikti sumaišyti su pigmentu, skirtu standartinei spalvai RAL 9010 gauti. Visiems kitiems baziniams dažams, naudojamiems spalvotiems produktams gauti – tai baziniai dažai, kuriuose dažniausiai yra mažiau TiO2, kurie negali atitikti bent jau 6 m2 1 litrui, kai nepermatomumas 98 %, reikalavimo – šis kriterijus netaikomas. Dėl dažų, kurie sudaro spalvų derinimo sistemą, pareiškėjas ant produkto pakuotės ir (arba) POS turi galutiniam vartotojui nurodyti, kokį atspalvį ar gruntą/gruntinius dažus (jei įmanoma, paženklintus Europos ekologiniu ženklu) reikia naudoti kaip bazinę dangą prieš dedant tamsesnį atspalvį.
                  Gruntų, kurie turi specialiųjų izoliuojančių ir (arba) sandarinančių, įsiskverbimo ir (arba) rišamųjų savybių, ir gruntų, kurie turi specialiųjų sukibimo savybių, skirtų aliuminio ir galvaniniams paviršiams, 1 litro dengiamoji geba (kai nepermatomumas 98 %) turi būti ne mažesnė kaip 6 m2.
                  Elastomerinių dažų 1 litro dengiamoji geba (kai nepermatomumas 98 %) turi būti ne mažesnė kaip 4 m2.
                  Šis reikalavimas netaikomas lakams, beicams, grindų dangoms, grindų dažams, gruntiniams dažams ir kitiems sukimbantiems gruntams ar kitoms permatomoms dangoms.

                     Vertinimas ir patikra. Pareiškėjas pateikia bandymų, atliktų pagal ISO 6504/1 metodą (Dažai ir lakai. Dengiamosios gebos nustatymas. 1 dalis. Baltiems ir šviesiai spalvintiems dažams taikomas Kubelkos ir Munko metodas) arba ISO 6504/3 metodą (3 dalis. Šviesiai spalvintų dažų kontrastinio šviesos atspindžio rodiklių santykio (nepermatomumo) nustatymas esant nurodytai sklidai), arba (dažų, specialiai sukurtų, kad sudarytų trimatės erdvės įspūdį, ir todėl dengiančių labai storu sluoksniu, atveju) – NF T 30 073 (arba lygiavertį) metodą, ataskaitą. Bazinių dažų, kurie naudojami spalvotiems produktams gauti ir kurie nėra įvertinti pagal pirmiau minėtus reikalavimus, atveju pareiškėjas pateikia įrodymų, kad galutiniam vartotojui patariama prieš naudojant produktą naudoti gruntą ir (arba) pilkus (ar kito atitinkamo atspalvio) gruntinius dažus.

                  b)

                     Atsparumas vandeniui. Išbandyti ISO 2812–3 metodu, lakai, grindų dangos ir grindų dažai turi būti tokie atsparūs vandeniui, kad juos veikus vandeniu 24 valandas ir praėjus 16 valandų po bandymo neprarastų blizgesio ir nepakistų spalva.

                     Vertinimas ir patikra. Pareiškėjas pateikia bandymų, atliktų pagal ISO 2812–3 metodą (Dažai ir lakai. Atsparumo skysčiams nustatymas. 3 dalis. Metodas naudojant sugeriančiąją terpę) ataskaitą.

                  c)

                     Adhezija (sukibimas). Mūro dažai (išskyrus permatomus gruntus) turi išlaikyti adhezijos nustatymo bandymą atplėšiamuoju metodu pagal EN 24624 (ISO 4624), o betono, medžio ir metalo grindų dangų, grindų dažų ir gruntinių dažų balas pagal EN 2409 kryžminio pjūvio bandymą sukibimui nustatyti turi būti ne mažesnis kaip 2. Jei pagrindo kohezijos stipris atliekant EN 24624 bandymą yra mažesnis nei dažų adhezijos stipris, tariama, kad dažai bandymą išlaikė, priešingu atveju dažų sukibimas turi būti didesnis nei išlaikymo vertė 1,5 MPa.
                  Pareiškėjas vertina gruntą ir (arba) baigiamąją dangą atskirai arba abi kaip sistemos dalį (sistemą, jei įmanoma, turėtų sudaryti Europos ekologiniu ženklu paženklinti produktai, išskyrus metalo paviršiams skirtas sistemas). Blogiausiu atveju atliekamas vien baigiamosios dangos bandymas.

                     Vertinimas ir patikra. Pareiškėjas pateikia bandymų, atliktų pagal EN ISO 2409 arba EN 24624 (ISO4624) metodą, ataskaitą.

                  d)

                     Atsparumas dilimui. Atlikus 1 000 bandymo ciklų esant 1 000 g apkrovimui ir naudojant CS10 ratą pagal EN ISO 7784–2:2006 standartą, neturi nudilti daugiau kaip 70 mg grindų dangos ir grindų dažų.

                     Vertinimas ir patikra. Pareiškėjas pateikia bandymų, įrodančių atitiktį šiam kriterijui ir atliktų pagal EN ISO 7784–2:2006 metodą, ataskaitą.

                  e)

                     Klimato poveikis. Mūro baigiamosios dangos dažams ir medienos bei metalo apdailos dažams, tarp jų ir lakams, aparate dirbtinai sukeliamas klimato poveikis: jie veikiami fluorescencinių lempų ultravioletine spinduliuote ir purškiami vandeniu, kaip numatyta 11507:2007 standarte. Mūro dažams bandymo sąlygos taikomos 1 000 valandų, medienos ir metalo baigiamosioms dangoms (įskaitant lakus) – 500 valandų. Bandymo sąlygos yra šios: UVA 4h/60degC + drėgmė 4h/50degC.
                  Arba dirbtinis klimatas medžio baigiamosioms dangoms ir medžio lakams gali būti taikomas 500 valandų pagreitinto veikimo aparate imituojant atmosferos reiškinius – saulės šilumą, drėgmę, karštį ir cikliškai veikiant UV(A) spinduliuote bei purškiant vandenį pagal EN 927–6.
                  Dirbtiniu klimatu veikiamų mėginių spalva neturi pakisti labiau nei ΔΕ*=4, o lakų blizgesys neturi sumažėti labiau nei 30 %, palyginti su pradine verte. Blizgesys matuojamas taikant ISO 2813 metodą. Spalvos pokyčio kriterijus netaikomas permatomiems lakams ir baziniams dažams.
                  Kreidėjimo laipsnio įvertinimo bandymas atliekamas taikant EN ISO 4628–6:2007 metodą: mūro baigiamosios dangos ir medienos bei metalo baigiamosios dangos bandomos po to, kai mėginiams buvo taikytas dirbtinio klimato poveikis. Atliekant šį bandymą, dangos turi būti įvertintos 1,5 arba geresniu balu (0,5 arba 1,0). Standarte pateikta iliustruota informacija.
                  Po to, kai mėginiams buvo taikytas dirbtinio klimato poveikis, vertinami dar ir šie mūro baigiamųjų dangų ir medžio bei metalo dangų parametrai:

                              —

                              lupimosi laipsnis, nustatytas taikant ISO 4628–5:2003 metodą; žvynelių tankis – 2 arba mažiau, žvynelių dydis – 2 arba mažiau,

                              —

                              supleišėjimo laipsnis, nustatytas taikant ISO 4628–4:2003 metodą; įtrūkio kiekis – 2 arba mažiau, įtrūkio dydis – 3 arba mažiau,

                              —

                              pūslėtumo laipsnis, nustatytas taikant ISO 4628–2:2003 metodą; pūslių tankis – 3 arba mažiau, pūslių dydis – 3 arba mažiau.

                        Kadangi atspalvių gali būti daug, atliekami tik bazinių dažų atitikties šiam kriterijui bandymai.

                     Vertinimas ir patikra. Pareiškėjas pateikia bandymų, atliktų pagal ISO 11507:2007 metodą su nustatytais parametrais arba pagal EN 927–6 metodą (arba abu, jei taikoma), ataskaitą. Be to, pareiškėjas pateikia bandymų, atliktų taikant EN ISO 4628–2, 4, 5, 6, ataskaitą. Pareiškėjas dar pateikia deklaraciją, kad (jei taikoma) dangos spalvos pokyčiai atitinka šiame dokumente nustatytą parametrą.

                  f)

                     Pralaidumas vandens garams. Jei teigiama, kad išorės mūro ir betono dažai yra pralaidūs orui, tokie dažai priskiriami II klasei (vidutinis garų pralaidumas) arba, dar geriau, klasifikuojami pagal EN ISO 7783–2 bandymų metodą. Kadangi atspalvių gali būti daug, atliekami tik bazinių dažų atitikties šiam kriterijui bandymai; šis reikalavimas netaikomas permatomiems gruntams.

                     Vertinimas ir patikra. Pareiškėjas pateikia bandymų, atliktų pagal EN ISO 7783–2 metodiką, ataskaitą.

                  g)

                     Pralaidumas vandeniui. Jei teigiama, kad išorės mūro ir betono dažai yra nepralaidūs vandeniui arba elastomeriniai, danga pagal DIN EN 1062–3:1999 metodą priskiriama III klasei (mažas pralaidumas skysčiams). Kadangi atspalvių gali būti daug, atliekami tik bazinių dažų atitikties šiam kriterijui bandymai. Visi kiti mūro dažai priskiriami II klasei (vidutinis pralaidumas skysčiams) arba, dar geriau, klasifikuojami pagal DIN EN 1062–3:1999 bandymų metodą.

                     Vertinimas ir patikra. Pareiškėjas pateikia bandymų, atliktų pagal DIN EN 1062–3:1999 metodiką, ataskaitą.

                  h)

                     Atsparumas grybeliui. Jei teigiama, kad mūro baigiamosios dangos turi antigrybelinių savybių, šios dangos turi būti įvertintos 2 arba daugiau balų (mažiau kaip 10 % grybelio apimto paviršiaus), nustačius BS 3900:G6 metodu. Kadangi atspalvių gali būti daug, atliekami tik bazinių dažų atitikties šiam kriterijui bandymai.

                     Vertinimas ir patikra. Pareiškėjas pateikia bandymų, atliktų pagal BS 3900:G6 metodiką, ataskaitą.

                  i)

                     Geba sudaryti plyšio jungę. Jei teigiama, kad mūro (arba betono) dažai turi elastomerinių savybių, jie priskiriami bent jau A1 klasei esant 23 °C pagal DIN EN 1062–7:2004. Kadangi atspalvių gali būti daug, atliekami tik bazinių dažų atitikties šiam kriterijui bandymai.

                     Vertinimas ir patikra. Pareiškėjas pateikia bandymų, atliktų pagal DIN EN 1062–7:2004 metodiką, ataskaitą.

                  j)

                     Atsparumas šarmams. Pagal ISO 2812–4:2007 metodą 24 valandas ant mūro dažų ir gruntų dangos lašinant 10 % NaOH tirpalą, neturi atsirasti pastebimų jos pažeidimų. Vertinama po 24 valandų džiūvimo ir atsistatymo laikotarpio.

                     Vertinimas ir patikra. Pareiškėjas pateikia bandymų, atliktų pagal ISO 2812–4:2007 metodiką, ataskaitą.

            8.   Vartotojui skirta informacija

      Ant pakuotės pateikiama arba prie pakuotės pridedama ši informacija:

                  —

                  kaip produktą naudoti, ant kokio pagrindo ir kokiomis sąlygomis jis skirtas naudoti. Patariama, kaip atlikti parengiamąjį darbą, pvz., teisingai paruošti pagrindą, kaip produktą naudoti lauko sąlygomis (jei taikoma) ir kokioje temperatūroje;

                  —

                  patariama, kaip valyti įrankius ir tinkamai tvarkyti atliekas (kad būtų mažiau teršiamas vanduo). Šie patarimai pritaikomi konkrečios rūšies produktui ir jo konkrečiai paskirčiai; prireikus galima naudoti piktogramas;

                  —

                  patariama, kokiomis sąlygomis laikyti produktą jį atidarius (kad būtų mažiau kietųjų atliekų), taip pat ir kaip prireikus saugiai elgtis;

                  —

                  tamsesnių dangų, kurioms netaikomas 7 kriterijaus a punktas, atveju patariama, kokį reikia naudoti gruntą arba bazinius dažus (jei įmanoma, paženklintus Europos ekologiniu ženklu);

                  —

                  patariama, kad nepanaudotus dažus turi tvarkyti specialistas, kad nebūtų pakenkta aplinkai, ir dėl tos priežasties jie neturėtų būti išmetami kartu su buitinėmis atliekomis arba išpilami. Vietos valdžios institucijoms rekomenduojama organizuoti šalinimą ir surinkimą;

                  —

                  patariama, kokių saugos priemonių laikytis dažytojams. Ant pakuotės pateikiamas arba prie pakuotės pridedamas šis (arba panašus) tekstas:
                  Daugiau informacijos apie tai, kodėl šiam produktui buvo suteiktas „Gėlės ženklas“, galite rasti interneto svetainėje http://ec.europa.eu/environment/ecolabel.

         Vertinimas ir patikra. Paprašius pateikiamas produkto pakuotės pavyzdys ir, jei reikia, šių kriterijų atitikties deklaracija.
      9.   Informacija, pateikiama ekologiniame ženkle

      Ekologinio ženklo 2 langelyje pateikiamas toks tekstas:

                  —

                  gerai tinka naudoti lauko sąlygomis,

                  —

                  apribotas pavojingų medžiagų kiekis,

                  —

                  mažas tirpiklio kiekis.

         Vertinimas ir patikra. Pareiškėjas pateikia produkto pakuotės pavyzdį su ženklu ir šio kriterijaus atitikties deklaraciją.

         (1)  OL L 396, 2006 12 30, p. 1.

         (2)  OL L 143, 2004 4 30, p. 87.

         (3)  OL L 200, 1999 7 30, p. 1.

         (4)  OL 196, 1967 8 16, p.1.

         (5)  2007 m. birželio 27 d. Europos Komisija priėmė „Pasiūlymą priimti Europos Parlamento ir Tarybos reglamentą dėl medžiagų ir mišinių klasifikavimo, ženklinimo bei pakavimo ir iš dalies keičiantį Direktyvą 67/548/EEB ir Reglamentą (EB) Nr. 1907/2006“ (COM(2007) 355 galutinis). Daugiau informacijos, susijusios su dabartinių sistemų ir PSS sutaptimi, rasite priimto pasiūlymo III tomo VII priede: http://ec.europa.eu/enterprise/reach/docs/ghs/ghs_prop_vol_iii_en.pdf

         (6)  Jungtinių Tautų Pavojingų krovinių vežimo ir pasaulinės suderintosios cheminių medžiagų klasifikavimo ir ženklinimo etiketėmis sistemos ekspertų komitetas: http://www.unece.org/trans/main/dgdb/dgcomm/ac10rep.html

         (7)  Žr. 3 išnašą.